Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-6-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜΑ΄ συνεδριάσεώς του, της Τετάρτης 20 Ιουνίου 2018, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ, σχετικά με την επικερδή απασχόληση των εξαρτώμενων μελών των Μελών Διπλωματικών Αποστολών ή Προξενικών Αρχών και άλλες διατάξεις»]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 22 Ιουνίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1821/18-6-2018 επίκαιρη ερώτηση του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Οικονομίας και Ανάπτυξης, με θέμα: «Εφαρμογή του Κανονισμού 679/2016 περί προσωπικών δεδομένων στις Εταιρείες ενημέρωσης οφειλετών». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1822/18-6-2018 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Ναυτιλίας και Νησιωτικής Πολιτικής, με θέμα: «Δρομολογιακή σύνδεση της Λήμνου και του Αγίου Ευστρατίου». 2. Η με αριθμό 1802/12-6-2018 επίκαιρη ερώτηση του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020». 3. Η με αριθμό 1773/8-6-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Ανατρέπει η Κυβέρνηση, προς χάριν των πιστωτών, το νομοθετημένο δίχτυ προστασίας της παύσης παραγωγής τόκων των οφειλών των υπερχρεωμένων νοικοκυριών;». 4. Η με αριθμό 1801/12-6-2018 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Τηλεοπτικές Άδειες». 5. Η με αριθμό 1751/5-6-2018 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Μεταναστευτικής Πολιτικής, σχετικά με τη «λήψη μέτρων προκειμένου να αποσυμφορηθούν τα νησιά του Ανατολικού Αιγαίου και ιδιαίτερα η Λέσβος». 6. Η με αριθμό 1748/5-6-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Μεταναστευτικής Πολιτικής, με θέμα: «Τραγικές συνθήκες στο Κέντρο Υποδοχής και Ταυτοποίησης (ΚΥΤ) Φυλακίου Ορεστιάδας. 7. Η με αριθμό 1741/4-6-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Περί της νομιμότητας αδειοδότησης του μεταλλείου Σκουριών». 8. Η με αριθμό 1730/30-5-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, με θέμα: «Έλλειμμα δημοκρατικής εκπροσώπησης φοιτητών στο ΕΑΠ». 9. Η με αριθμό 1674/21-5-2018 επίκαιρη ερώτηση του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Ναυτιλίας και Νησιωτικής Πολιτικής, με θέμα: «Αξιοποίηση Χρηματοδοτήσεων από Ταμεία Ε.Ε. για την προμήθεια νέων σκαφών του Λιμενικού Σώματος - Ελληνικής Ακτοφυλακής για την ενίσχυση της επιτήρησης των θαλασσίων συνόρων, την αποτελεσματική έρευνα και διάσωση και την καταπολέμηση του εγκλήματος στη θάλασσα». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 6058/17-5-2018 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Περιβάλλοντος και Ενέργειας, με θέμα: «Απειλεί η ΔΕΗ τους ΤΟΕΒ με διακοπή ρεύματος - σε κίνδυνο οι καλλιέργειες». 2. Η με αριθμό 5603/3-5-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, με θέμα: «Να εγκριθεί η απόφαση του Πανεπιστημίου Κρήτης για ίδρυση σχολής Διοίκησης Επιχειρήσεων και Τουρισμού». 3. Η με αριθμό 4297/12-3-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, σχετικά με τις προθέσεις της Κυβέρνησης των ΗΠΑ να επιβάλλει εισαγωγικούς δασμούς και τις επιπτώσεις του μέτρου στις ελληνικές εξαγωγές. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την πρώτη με αριθμό 1817/18-6-2018 επίκαιρη ερώτηση δευτέρου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Αγροτικής Ανάπτυξης και Τροφίμων, με θέμα: «Αμφίβολη η συνέχιση της ενίσχυσης εκμεταλλεύσεων από το Μέτρο 11 «βιολογικές καλλιέργειες», για κτηνοτρόφους ορεινών περιοχών στην Αιτωλοακαρνανία, που υπηρέτησαν και θέλουν να συνεχίσουν να υπηρετούν τη βιολογική και ποιοτική κτηνοτροφία». Στην ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου. Κυρία συνάδελφε, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε Υπουργέ, η ερώτηση αφορά στο Μέτρο 11 «βιολογικές καλλιέργειες» του Προγράμματος Αγροτικής Ανάπτυξης 2014-2020 και στις δύο δράσεις του, τη δράση 11.1.2, που αφορούσε στην ενίσχυση για μετατροπή σε βιολογικές πρακτικές και μεθόδους παραγωγής στην κτηνοτροφία και τη δράση 11.2.2, που αφορούσε στην ενίσχυση για διατήρηση σε βιολογικές πρακτικές και μεθόδους παραγωγής στην κτηνοτροφία. Να τονίσουμε εδώ ότι έγιναν διαδοχικές τροποποιήσεις που αφορούσαν και στις αρχικές πιστώσεις και στην κατανομή τους τόσο ανά δράση όσο και ανά περιφερειακή ενότητα. Οι τροποποιήσεις έγιναν για την ορθολογικότερη λειτουργία του μέτρου και θα έλεγα ότι είναι σωστό που μερίμνησε το Υπουργείο Αγροτικής Ανάπτυξης για τον ξεχωριστό προϋπολογισμό όσον αφορά στη συμμετοχή των νέων κτηνοτρόφων. Στη δεύτερη τροποποίηση κιόλας είχαμε θετική εξέλιξη, δηλαδή ότι υπήρξε αύξηση της δημόσιας δαπάνης, εθνικής και κοινοτικής συμμετοχής, για τις δύο δράσεις και από τα 200 εκατομμύρια ευρώ φτάσαμε στα 218 εκατομμύρια ευρώ με ανάλογες αυξήσεις και για τις δύο δράσεις. Στην πιο πρόσφατη τροποποίηση, την τέταρτη, την τελευταία, αυξάνεται λίγο ακόμα η δημόσια δαπάνη και για τις δύο δράσεις, φτάνοντας τα 219 εκατομμύρια και κάτι και αλλάζει συνολικά η συνολική κατανομή ανά δράση. Είναι εμφανής η τάση για μία φροντίδα στους νεοεισερχόμενους κτηνοτρόφους. Γιατί τα λέω όλα αυτά και πού είναι το πρόβλημα; Οι αγρότες στήριξαν αυτό το μέτρο. Υπήρξε πάρα πολύ μεγάλη συμμετοχή. Ωστόσο, προέκυψε ένα πρόβλημα κυρίως για τον Νομό Αιτωλοακαρνανίας και συγκεκριμένα για την Περιφέρεια Δυτικής Ελλάδας με αιχμή τον Νομό Αιτωλοακαρνανίας. Πολλοί κτηνοτρόφοι ορεινών περιοχών, που τηρούν τον κανονισμό περί βιολογικού τρόπου παραγωγής πάνω από πέντε και έξι χρόνια, είναι επιλαχόντες, αλλά δεν είναι μέσα στους δικαιούχους. Γιατί; Γιατί υπήρξε περιορισμένη μοριοδότηση - λέω ξανά - κυρίως στην Αιτωλοακαρνανία και, μάλιστα, μιλάω για ορεινές περιοχές που παράγουν αποκλειστικά βιολογικό κρέας και όχι βιολογικές ζωοτροφές. Καταλαβαίνουμε ότι η γεωμορφολογία είναι τέτοια, όπου δεν υπάρχουν πολλές εκτάσεις βοσκήσιμες κ.λπ.. Επομένως, ακριβώς γι' αυτό, ακριβώς λόγω της γεωμορφολογίας από τη μία, αλλά και των υδρολογικών συνθηκών από την άλλη, μένουν έξω. Οπότε, υπάρχουν δύο ερωτήματα, τα οποία έτσι ακριβώς τίθενται και στην επίκαιρη ερώτηση που κατέθεσα, κύριε Υπουργέ. Το πρώτο ερώτημα έχει να κάνει με τα κριτήρια. Πώς κατανεμήθηκαν τα χρήματα; Με ποια κριτήρια; Πώς μοιράστηκαν οι προσαυξήσεις; Υπάρχει προαποφασισμένος προϋπολογισμός για κάθε περιφέρεια. Επομένως, λέω ξανά, με ποια κριτήρια μοιράζονται τα χρήματα; Μιλάω για την Αιτωλοακαρνανία, κυρίως γιατί είναι μια περιοχή με τους περισσότερους κτηνοτρόφους που είχαν ενταχθεί στο προηγούμενο πρόγραμμα. Δεύτερον, - βέβαια, θα έχουμε τη δυνατότητα να το πούμε και στη δευτερολογία - ποιες δυνατότητες θεραπείας υπάρχουν σ' αυτό το πρόγραμμα που προέκυψε;
Ευχαριστώ, κυρία συνάδελφε. Κύριε Υπουργέ, έχετε τον λόγο.
Αγαπητή συνάδελφε, καταλαβαίνω την αγωνία σας για την τύχη πολλών παραγωγών που είχαν ενταχθεί στο προηγούμενο πρόγραμμα βιολογικής δράσης και σήμερα έχουν κριθεί επιλαχόντες. Όπως και εσείς το είπατε στην τοποθέτησή σας, το ενδιαφέρον για τα συγκεκριμένα προγράμματα ξεπέρασε κάθε προσδοκία, κάθε προηγούμενο, πράγμα το οποίο δείχνει ότι το ενδιαφέρον είναι πολύ μεγάλο για την ποιοτική γεωργία, που είναι ένα από τα βασικά όπλα μας στη λειτουργία του αγροτικού χώρου. Όμως, εμάς μας δημιουργεί προβλήματα, διότι δεν μπορούμε να ανταποκριθούμε σε τόσα πολλά και μεγάλα ποσά που έχουν τα συγκεκριμένα αιτήματα. Γι' αυτό, βεβαίως, κάναμε μία κίνηση, αυξήσαμε σημαντικά τα διαθέσιμα ποσά γι' αυτή την περίπτωση. Ας δούμε, όμως, τα στοιχεία για την Περιφέρεια Δυτικής Ελλάδας, όπου έχουμε τρεις χιλιάδες τριακόσιες τρεις αιτήσεις με αιτούμενο ποσό 71 εκατομμύρια ευρώ και στην Περιφερειακή Ενότητα Αιτωλοακαρνανίας δύο χιλιάδες εφτακόσιες ενενήντα ένα αιτήσεις με αιτούμενο ποσό 61 εκατομμύρια ευρώ, ενώ, με βάση την αρχική κατανομή στην περιφέρεια αναλογούσαν 38 εκατομμύρια ευρώ, ποσό που αντιστοιχούσε ουσιαστικά στο 17,5% των πόρων της πρόσκλησης και ήταν το μεγαλύτερο ποσό, που όντως το δικαιούνταν, διότι έχει ανάλογη βιολογική κτηνοτροφία που κατανεμήθηκε στην περιφέρεια. Όσον αφορά τις εντάξεις, στο σύνολο της επικράτειας έχουμε επτά χιλιάδες επτακόσιες εννιά ενταγμένους κτηνοτρόφους με ποσό 219 εκατομμύρια ευρώ, στην Περιφέρεια Δυτικής Ελλάδας χίλιους επτακόσιους ενενήντα τρεις με 41,9 εκατομμύρια ευρώ και στην Περιφερειακή Ενότητα Αιτωλοακαρνανίας χίλιους τετρακόσιους πενήντα τρεις με 35,2 εκατομμύρια ευρώ. Με βάση, λοιπόν, τα στοιχεία των εντάξεων, το 81% των εντεταγμένων κτηνοτρόφων και το 84% των πόρων της Περιφέρειας Δυτικής Ελλάδας για τη βιολογική κτηνοτροφία κατευθύνεται στην Περιφερειακή Ενότητα Αιτωλοακαρνανίας, γεγονός που αποδεικνύει ότι ενισχύεται, όπως όφειλε να ενισχυθεί, ιδιαίτερα η κτηνοτροφία που ασκείται σε ορεινές περιοχές. Δυστυχώς, οι πόροι του Προγράμματος Αγροτικής Ανάπτυξης είναι περιορισμένοι. Δεν μπορούμε να καλύψουμε το σύνολο των δραστηριοτήτων σε όλη τη χώρα. Όμως, πρέπει να γίνει αντιληπτό ότι κατά τη διάρκεια υλοποίησης - στην πορεία, δηλαδή, του Προγράμματος Αγροτικής Ανάπτυξης - θα εξεταστεί το ενδεχόμενο τυχόν αδιάθετοι πόροι, που θα προκύψουν από άλλα μέτρα - γιατί κάτι τέτοιο συμβαίνει - να δοθούν με προτεραιότητα ως δεύτερη πρόσκληση στη βιολογική κτηνοτροφία, ώστε να ενισχυθεί ειδικά η ορεινή κτηνοτροφία και, βεβαίως, οι βιολογικοί κτηνοτρόφοι να συνεχίσουν την άσκηση της δραστηριότητάς τους. Ακόμη, υπάρχει περίπτωση να προκύψουν πόροι από αυτούς που ναι μεν έχουν κριθεί δικαιούχοι, αλλά δεν θα προσέλθουν. Συμβαίνουν και αυτά. Αυτούς τους πόρους, λοιπόν, θα τους κατευθύνουμε σε περιφέρειες με μεγαλύτερη ζήτηση, ιδιαίτερα στη βιολογική κτηνοτροφία και ειδικά - επιμένω ξανά - για την ορεινή βιολογική κτηνοτροφία.
Κυρία συνάδελφε, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, πράγματι τα στοιχεία είναι αυτά που παραθέσατε. Πράγματι, από τα υπάρχοντα χρήματα η Αιτωλοακαρνανία, όπως ήταν φυσικό βέβαια, γιατί είναι ο νομός που βγάζει τα περισσότερα βιολογικά προϊόντα, πήρε μερίδιο. Προσέξτε, όμως, υπάρχει και το εξής, που το έθεσα και στην πρωτολογία μου: Αν και υπήρχαν μεγαλύτερα ποσά ανά ζωική μονάδα, έτσι ακριβώς όπως την αναφέρει το μέτρο, αρκετοί στην Αιτωλοακαρνανία μένουν απέξω. Επιλέγονται και δεν προχωρούν, είναι επιλαχόντες. Είναι πραγματικά ένα πάρα πολύ σημαντικό ζήτημα γιατί είναι κτηνοτρόφοι που ξεκίνησαν εδώ και αρκετά χρόνια, επένδυσαν σε αυτό, αλλά δεν μπορούν να συνεχίσουν. Είναι από ορεινές περιοχές χωρίς άλλα μόρια. Αναφερθήκατε σε δύο μέτρα, σε δύο θεραπείες που ενδεχομένως μπορεί να αμβλύνουν το πρόβλημα. Προσέξτε, όμως: Ξαναλέω ότι είναι κτηνοτρόφοι από ορεινές περιοχές χωρίς άλλη δυνατότητα, δεν έχουν άλλα μόρια και έως το 2020 δεν μπορούν να κάνουν κάτι άλλο. Κύριε Υπουργέ, γνωρίζαμε και εσείς γνωρίζατε - είστε ο καθ' ύλην αρμόδιος - ότι έχουμε να αναμετρηθούμε με αυτό που λέμε παραγωγική αποσάθρωση. Η χώρα σταδιακά έχει μετατραπεί από πλεονασματική σε ελλειμματική και στα αγροτικά και στα κτηνοτροφικά προϊόντα. Επίσης γνωρίζουμε και γνωρίζετε καλύτερα από εμάς, ότι υπήρξε και υπάρχει αδήριτη ανάγκη ενός στρατηγικού σχεδιασμού στην αγροτική παραγωγή, τι θα παραχθεί και πώς. Και μάλιστα έχουν γίνει κινήσεις γι' αυτό, έχουν γίνει σημαντικά βήματα για τη στήριξη της ελληνικής κτηνοτροφίας, που επέχει και ρόλο κοινωνικού ιστού, θα έλεγα, στην ελληνική πραγματικότητα. Όμως εδώ θα επιμείνω ότι πρέπει, με μία όσο γίνεται μεγαλύτερη σαφήνεια, να τοποθετηθείτε. Μου μιλήσατε για δύο πράγματα, τους τυχόν αδιάθετους πόρους και κάποιους που είναι δικαιούχοι και δεν θα θελήσουν να συνεχίσουν το μέτρο, όπως και ότι όλα αυτά θα εισέλθουν στη δεύτερη πρόσκληση για την ορεινή κτηνοτροφία έτσι ώστε να λυθεί το θέμα. Ομολογώ ότι θα ήθελα να ακούσω και κάτι παραπάνω, ακριβώς - το ξαναλέω - γιατί γνωρίζω πολύ καλά ότι μιλάμε για ορεινές περιοχές, για την ορεινή Αιτωλοακαρνανία και για ανθρώπους οι οποίοι έχουν δώσει όλο τους τον χρόνο και τα χρήματα στη βιολογική καλλιέργεια. Επίσης να επισημάνω αυτό που είπατε μόλις τώρα, ότι είναι κρίσιμο ζήτημα, κρίσιμο μέγεθος να στηρίξουμε την ποιοτική κτηνοτροφία, να στηρίξουμε την ποιοτική παραγωγή, να στηρίξουμε τα ποιοτικά προϊόντα, να έχουμε ποιοτικά προϊόντα που να είναι ανταγωνιστικά και να προσφέρουν προστιθέμενη αξία. Το έχει ανάγκη η χώρα, γιατί ουσιαστικά αυτή είναι η απαρχή μιας παραγωγικής ανασυγκρότησης και ουσιαστικής εξόδου από την κρίση που έχουμε ζήσει. Ευχαριστώ.
Ευχαριστώ, κυρία συνάδελφε. Κύριε Υπουργέ, έχετε τον λόγο.
Θα επαναλάβω και πάλι ότι δεύτερη πρόσκληση θα υπάρξει. Σε αυτή τη δεύτερη πρόσκληση θα προσπαθήσουμε - ιδιαίτερα με τα κριτήρια που θα βάλουμε - να ενισχύσουμε τους κτηνοτρόφους των ορεινών περιοχών, γιατί απλούστατα είναι η μόνη δραστηριότητα που εξασφαλίζει ένα εισόδημα σε αυτές τις περιοχές. Από εκεί και πέρα, όπως είπατε και εσείς, κυρία Τριανταφύλλου, στο Πρόγραμμα Αγροτικής Ανάπτυξης έχουμε δώσει ιδιαίτερη βαρύτητα σε τρεις δραστηριότητες, μεταξύ των οποίων σημαντικότερη είναι η στήριξη της κτηνοτροφίας και ειδικά της αιγοπροβατοτροφίας. Γι' αυτό και ο προϋπολογισμός στην τρέχουσα προγραμματική περίοδο είναι πιο αυξημένος σε σχέση με την προηγούμενη προγραμματική περίοδο. Υπάρχουν μερικά κριτήρια. Το πρώτο και βασικό κριτήριο για την κατανομή ήταν η έκταση ορεινών βοσκοτόπων της περιφέρειας ως ποσοστιαία αναλογία στο σύνολο της χώρας. Χρησιμοποιήθηκε ακριβώς αυτό το κριτήριο, για να ενισχύσει ειδικά την κτηνοτροφία στις ορεινές περιοχές. Ένα δεύτερο κριτήριο ήταν η δυναμική που αναπτύσσεται και η σημασία της κτηνοτροφίας στη συγκεκριμένη περιφέρεια, όπου όντως υπάρχει. Άρα, λοιπόν, αυτά τα δύο βασικά κριτήρια υπηρετούν την περιφέρεια, υπηρετούν την ορεινή κτηνοτροφία. Όσον αφορά τώρα την επόμενη - θα έλεγα - πρόσκληση, το πώς θα διατεθούν, αυτό που μας ενδιαφέρει κυρίως είναι να διασφαλίσουμε, βεβαίως, όσο γίνεται περισσότερα ποσά. Θέλω να πιστεύω ότι θα ικανοποιήσουμε ένα μεγάλο μέρος, γιατί τα αιτήματα ξεπέρασαν κάθε προσδοκία, δείχνουν ότι υπάρχει ένα ενδιαφέρον για τον συγκεκριμένο χώρο. Να δούμε, λοιπόν, πώς θα μπορέσουμε όσο γίνεται καλύτερα με τους πόρους που έχουμε να ικανοποιήσουμε τα συγκεκριμένα αιτήματα.
Ευχαριστώ, κύριε Υπουργέ. Ακολουθεί η πέμπτη με αριθμό 1833/19-6-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, με θέμα: «Προβλήματα αιγοπροβατοτρόφων από τη συνεχή πτώση της τιμής του κρέατος και του γάλακτος». Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, σε κατάσταση πλήρους κατάρρευσης βρίσκονται μικροί και μεσαίοι κτηνοτρόφοι, αιγοπροβατοτρόφοι σε όλη τη χώρα, από την Κρήτη έως τον Έβρο. Βιώνουν τις συνέπειες, τα αδιέξοδα της Κοινής Αγροτικής Πολιτικής, που συναποφασίζουν και εφαρμόζουν με απόλυτη συνέπεια, διαχρονικά όλες οι ελληνικές κυβερνήσεις και στηρίζουν τα κόμματα της ευρωυποταγής. Έχουμε ιδιαίτερα τα δύο τελευταία χρόνια κατρακύλισμα των τιμών σε γάλα και κρέας. Έχουμε τιμές που σε συνδυασμό με το μεγάλο κόστος παραγωγής οδηγούν σε βίαιο μαζικό ξεκλήρισμα την εκτατική αιγοπροβατοτροφία, που έως σήμερα βρισκόταν κατά κύριο λόγο σε οικογενειακές μορφές εκμετάλλευσης. Έχει την τύχη των άλλων κλάδων της κτηνοτροφίας, αγελαδοτροφίας, χοιροτροφίας, που έχουν εδώ και χρόνια συγκεντρωθεί σε λίγα χέρια, σε μεγάλες καπιταλιστικές επιχειρήσεις. Σε αυτή την κατεύθυνση σταθερά κινείται και η αιγοπροβατοτροφία. Την περίοδο 2005-2013 πετάχτηκαν έξω από την παραγωγή σαράντα οχτώ χιλιάδες εννιακόσιοι αιγοτρόφοι και τριάντα τρεις χιλιάδες τετρακόσιοι ενενήντα προβατοτρόφοι, δηλαδή κοντά στο 35% των κτηνοτρόφων, ενώ από την άλλη μεριά οι μεγάλες μονάδες που είχαν μερίδιο μόλις 6% στην αγορά των κτηνοτροφικών προϊόντων το 2000, το 2013 αυτό εκτοξεύτηκε στο 33%. Αυτή η κατάσταση συνεχίζεται με γρήγορους ρυθμούς. Να ποιον υπηρετεί η πολιτική σας που γιγαντώνει τα καρτέλ, τα οποία εκβιάζουν τους κτηνοτρόφους, ρίχνουν τις τιμές, για να έχουν φθηνή πρώτη ύλη, για να αυγατίζουν τα κέρδη τους, ενώ οι εισαγωγές γάλακτος συνεχίζουν να γίνονται αθρόες και ανενόχλητα στην ελεύθερη, ασύδοτη αγορά που υπηρετείτε. Οκτώ μεταποιητικά μονοπώλια λυμαίνονται το 35% της παραγωγής τυροκομικών προϊόντων στη χώρα. Είναι στοιχεία της Eurostat του 2015. Και από πάνω, κύριε Υπουργέ, που δεν έχετε χρήματα - και θα πούμε στη συνέχεια για τη βιολογική κτηνοτροφία - τους επιχορηγείτε με τζάμπα ζεστό χρήμα, για να επεκτείνουν και να εκσυγχρονίσουν τις εγκαταστάσεις τους από τη φοροληστεία του λαού. Όπως αναφέραμε, κοψοχρονιά αγοράζουν τα προϊόντα από τους κτηνοτρόφους, πανάκριβα, όμως, απλησίαστα στην κατανάλωση για τις λαϊκές οικογένειες. Και η Κυβέρνησή σας, μπροστά σε αυτόν τον αφανισμό των φτωχών κτηνοτρόφων, τους πουλά φύκια για μεταξωτές κορδέλες. Τι τους λέτε; Πιστοί στις κατευθύνσεις της Κοινής Αγροτικής Πολιτικής της Ευρωπαϊκής Ένωσης, τους λέτε ότι διέξοδος είναι η δημιουργία διεπαγγελματικών οργανώσεων. Όλοι μαζί, δηλαδή, παρέα, μονοπώλια και κτηνοτρόφοι, οι λύκοι μαζί με τα πρόβατα! Πρέπει να δουν οι κτηνοτρόφοι - υπάρχει πείρα - από άλλα προϊόντα στα οποία έγιναν διεπαγγελματικές. Πετάχτηκαν έξω παραγωγοί και αποδείχτηκαν ότι είναι εργαλεία ελέγχου της παραγωγής, δηλαδή με λίγα λόγια εργαλεία κυριαρχίας των μονοπωλίων. Κύριε Υπουργέ, τα αιτήματα που διαμορφώνονται κάτω από αυτή την άσχημη κατάσταση είναι αιτήματα επιβίωσης για τους φτωχούς κτηνοτρόφους. Πρώτον, ζητάμε να δοθούν άμεσες ενισχύσεις για τις τεράστιες απώλειες που έχουν υποστεί οι αιγοπροβατοτρόφοι από τις απαράδεκτα χαμηλές τιμές σε γάλα και κρέας. Δεύτερον, ζητάμε μέτρα για τη μείωση του κόστους παραγωγής, αφορολόγητο πετρέλαιο όπως στους εφοπλιστές, φτηνό αγροτικό ρεύμα, κατάργηση του ΦΠΑ στα αγροτοεφόδια και στις ζωοτροφές, διαγραφή του ΕΝΦΙΑ, του ΕΛΓΑ, του ΕΦΚΑ ή άλλων τεράστιων χρεών, όσο διαρκεί αυτή η κρίση. Τρίτον, ζητάμε μέτρα που να διαμορφώνουν κατώτερες εγγυημένες τιμές και να διασφαλίζουν το εισόδημα για την επιβίωση των ίδιων των κτηνοτρόφων και των κοπαδιών τους. Ευχαριστώ.
Κύριε Υπουργέ, ορίστε, έχετε τον λόγο.
Κύριε συνάδελφε, η επιλογή μας να στηρίξουμε την κτηνοτροφία είναι αυτονόητη. Όμως, πρέπει να αντιληφθείτε ένα πράγμα. Πρέπει να αντιληφθείτε ότι αυτή η στήριξη ασκείται στο πλαίσιο των κανονιστικών διατάξεων που διέπουν την Κοινή Αγροτική Πολιτική. Έχουμε μια εντελώς διαφορετική προσέγγιση στο συγκεκριμένο ζήτημα, αλλά εμείς - όπως και το μεγάλο μέρος του πολιτικού κόσμου της χώρας, θα έλεγα - έχουμε επιλέξει αυτή την επιλογή και αυτή υπηρετούμε. Από εκεί και πέρα, όντως υπάρχει μία κρίση στον γαλακτοκομικό τομέα, την οποία για να την αντιμετωπίσουμε πρέπει να εξακριβώσουμε ποιες είναι οι πραγματικές της διαστάσεις και να πάρουμε αποφάσεις αποτελεσματικές. Για παράδειγμα, μιλάτε για απαγορεύσεις στη διακίνηση γάλακτος και γαλακτοκομικών προϊόντων στη χώρα μας. Αυτό δεν μπορούμε να το κάνουμε. Δεν προβλέπεται τέτοια δυνατότητα. Ό,τι προβλέπει η εθνική και η ενωσιακή νομοθεσία εφαρμόζουμε στην προκειμένη περίπτωση. Τι κάνουμε εμείς για να υπερασπιστούμε την ντόπια γαλακτοπαραγωγή, γιατί βλέπαμε ότι ερχόταν η κρίση ιδιαίτερα από τις βόρειες χώρες της Ευρωπαϊκής Ένωσης εξαιτίας της μεγάλης γαλακτοπαραγωγής; Μετά από έντονη και επίπονη διαβούλευση στο πλαίσιο της Ευρωπαϊκής Ένωσης θεσπίσαμε με τον ν.4492/2017 την υποχρεωτική αναγραφή της χώρας προέλευσης, της χώρας άρμεξης του γάλακτος για το γάλα και τα γαλακτοκομικά προϊόντα, με σκοπό να λειτουργήσει και προς την κατεύθυνση της διαφάνειας, με σκοπό να μην παραπλανάται ο καταναλωτής, αλλά και να υπάρξει από πλευράς του καταναλωτικού κοινού - που όντως αυτό συμβαίνει - η επιθυμία να αγοράζουν ελληνικά προϊόντα. Έτσι, λοιπόν, πέραν της ΠΟΠ φέτας που είναι υποχρεωτική η παρασκευή της με αιγοπρόβειο ελληνικό γάλα, για τα υπόλοιπα γαλακτοκομικά προϊόντα έχουμε την υποχρεωτική αναγραφή. Όμως, είναι ένα θέμα το οποίο έχει κλείσει. Βεβαίως, ταυτόχρονα πρέπει να γίνει και πάλι κατανοητό ότι δεν μπορούμε εμείς να παρέμβουμε στις τιμές που διαμορφώνει τόσο η ελληνική αγορά όσο και η ευρωπαϊκή αγορά. Αυτά μπορεί και εμείς κάποια στιγμή να μην τα θέλαμε, αλλά δυστυχώς η προσφορά και η ζήτηση είναι αυτές που διαμορφώνουν τις τιμές. Εμείς, βεβαίως, από εκεί και πέρα κάνουμε μια μεγάλη προσπάθεια στο πλαίσιο του ελέγχου λειτουργίας του υγιούς ανταγωνισμού στην αγορά, προκειμένου να δούμε πώς θα αντιμετωπίσουμε τα φαινόμενα αισχροκέρδειας και τις πρακτικές οι οποίες εφαρμόζονται και οι οποίες δεν είναι εναρμονισμένες με τη λειτουργία του χώρου. Έχουμε βάλει, λοιπόν, άμεση προτεραιότητα τη βελτίωση του θεσμικού πλαισίου που αφορά το ελεγκτικό σύστημα. Παράλληλα, βεβαίως, επεξεργαζόμαστε και ένα σύστημα αυστηρότερων κυρώσεων που να είναι αποτρεπτικό, θα έλεγα, για οποιαδήποτε παράβαση, ένα σύστημα το οποίο θα φτάσει μέχρι τη δημοσιοποίηση όλων των παραβάσεων και θα θέτει όρους λειτουργίας και κανόνες σε αυτή τη διαδικασία, οι οποίοι θα έχουν ως κύριο χαρακτηριστικό τη διαφάνεια. Περισσότερα θα σας πω στη δευτερολογία μου.
Ευχαριστώ, κύριε Υπουργέ. Ορίστε, κύριε Μωραΐτη, έχετε τον λόγο.
Από την τοποθέτησή σας, κύριε Υπουργέ, φάνηκε ξεκάθαρα ότι δεν είναι στις προθέσεις σας να δώσετε λύσεις στα οξυμένα προβλήματα των κτηνοτρόφων. Κάποια μπαλώματα, κάποιες αόριστες υποσχέσεις για τον νόμο που ψηφίστηκε πριν από λίγους μήνες, δεν απαντάνε στο παραμικρό και αυτό αποδείχθηκε στην πράξη. Δεν δίνουν έστω και μια ανάσα στους απελπισμένους φτωχούς κτηνοτρόφους που βγάζουν πραγματικά κραυγή, φωνή αγωνίας. Δεν πρέπει να έχουν όμως αυταπάτες - το ομολογήσατε άλλωστε - για το μέλλον που τους προδιαγράφει αυτή η πολιτική, που είναι το ξεκλήρισμά τους. Πρέπει να οργανώσουν τον αγώνα τους, να βάλουν εμπόδια, να διεκδικήσουν λύσεις που θα απαντάνε στα προβλήματά τους, για να ζήσουν με αξιοπρέπεια αυτοί και οι οικογένειές τους. Οι μικροί και οι μεσαίοι κτηνοτρόφοι δεν βρίσκονται αντιμέτωποι μόνο, κύριε Υπουργέ, με τις χαμηλές τιμές. Είναι αντιμέτωποι, όπως είπα, και με το μεγάλο κόστος παραγωγής - και γι' αυτό δεν είπατε κουβέντα - , με τα χαράτσια του ΕΛΓΑ, του ΕΝΦΙΑ, με τη φοροληστεία του ΕΦΚΑ, με το πανάκριβο πετρέλαιο, το οποίο στα νησιά αγγίζει σήμερα τα 2 ευρώ. Έχετε πετρέλαιο, όπως σας έχουμε πει πολλές φορές, για τα καράβια των εφοπλιστών, όμως δεν έχετε για τα τρακτέρ και τα αρμεκτήρια των κτηνοτρόφων. Πληρώνουν πανάκριβο αγροτικό ρεύμα. Κύριε Υπουργέ, με την ευκαιρία, σχετικά με αυτό που είπαμε νωρίτερα για το πρόβλημα της βιολογικής κτηνοτροφίας, ξέρετε τι απαντάνε στους κτηνοτρόφους στην Αιτωλοακαρνανία, στη Λάρισα, που είναι επίσης πάρα πολύ σοβαρό το θέμα; Απαντάνε το εξής: Λένε ότι στις ορεινές περιοχές δεν καλλιεργούνται βιολογικά προϊόντα. Ε, τότε, πού καλλιεργούνται, κύριε Υπουργέ; Νοιάζεστε για αυτούς! Και αυτοί που πετιούνται έξω είναι πραγματικά αυτοί οι κτηνοτρόφοι που εκτρέφουν ντόπιες φυλές στα βουνά της χώρας. Να ποιον υπηρετεί για μια φορά ακόμα αυτή η πολιτική σας! Κύριε Υπουργέ, με την πολιτική σας στοχεύετε, όπως ανέφερα, να χτυπήσετε τον παραδοσιακό κλάδο, που αποτελεί την κυριότερη πηγή εισοδήματος των κατοίκων ορεινών και μειονεκτικών περιοχών και στα νησιά μας. Μέχρι πριν από λίγα χρόνια σε αυτές τις περιοχές βρισκόταν το 85% των ζώων και το 80% των εκμεταλλεύσεων. Παράγουν προϊόντα υψηλής διατροφικής αξίας και υψηλής ποιότητας, όπως γάλα και κρέας, λόγω της εκτατικής μορφής της καλλιέργειας αλλά και των εγχώριων φυλών, όπως αναφέραμε. Άλλωστε αυτό το χτυπήσατε και με τη συνδεδεμένη ενίσχυση. Όταν βάζετε πλαφόν παραγωγής, πού στοχεύετε; Η σταβλισμένη κτηνοτροφία έχει τη δυνατότητα να παράγει τέτοιες ποσότητες, δεν την έχουν όμως οι ορεινοί κτηνοτρόφοι. Αυτή η άσχημη κατάσταση, όμως, που βιώνουν οι φτωχοί κτηνοτρόφοι της χώρας δεν είναι καταιγίδα σε ξάστερο ουρανό. Είναι μια φθίνουσα πορεία μέσα στον «παράδεισο» της Ευρωπαϊκής Ένωσης που όλοι σας υπηρετείτε, που ξεκληρίζει τους μικρούς παραγωγούς και γιγαντώνει τα καρτέλ που λυμαίνονται τον κόπο και τον ιδρώτα των παραγωγών και ξεζουμίζουν τα λαϊκά εισοδήματα στην κατανάλωση. Οι φτωχοί κτηνοτρόφοι πρέπει από την πείρα τους να βγάλουν συμπεράσματα. Πρέπει να έχουν καθαρό ότι απέναντι σε αυτό το μέτωπο Κυβέρνησης - Ευρωπαϊκής Ένωσης - μονοπωλίων - καρτέλ του γάλακτος και κρέατος πρέπει να δημιουργήσουν την κοινωνική συμμαχία με τους εργαζόμενους, με τα άλλα λαϊκά στρώματα. Γιατί είναι η ίδια αντιλαϊκή πολιτική που οδηγεί τους κτηνοτρόφους να πουλάνε πάμφθηνα τα προϊόντα τους και τους εργάτες να τα αγοράζουν πανάκριβα στη λαϊκή κατανάλωση. Αν δεν δυναμώσει αυτή η συμμαχία, η χρεοκοπία και το ξεκλήρισμα των φτωχών και μεσαίων κτηνοτρόφων είναι αναπόφευκτα, όπως και η φτώχεια για τα υπόλοιπα πλατιά λαϊκά στρώματα. Για αυτό εμείς τους καλούμε την εβδομάδα που μας έρχεται, που υπάρχουν κινητοποιήσεις σε όλη τη χώρα στην κατεύθυνση που έχει βάλει η Πανελλαδική Επιτροπή των Μπλόκων, με επίκεντρο αυτών των κινητοποιήσεων την κτηνοτροφία, από την Κρήτη έως τον Έβρο, να δώσουν εκεί δυναμικά το «παρών» και να απαντήσουν δυναμικά, γιατί λύση στα προβλήματά τους θα δώσει μόνο ο αγώνας και όχι οι αόριστες υποσχέσεις της Κυβέρνησής σας. Ευχαριστώ, κύριε Πρόεδρε.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε συνάδελφε, το θέμα είναι πώς απέναντι σε αυτό το μέτωπο που περιγράψατε θα λειτουργήσουν οι κτηνοτρόφοι, θα λειτουργήσει ο αγροτικός κόσμος. Εκεί πρέπει να γίνει αντιληπτό ότι μόνο ο συνεργατισμός είναι αυτός ο οποίος δίνει δύναμη και τη δυνατότητα ταυτόχρονα να παρέμβει ο χώρος στη διακίνηση, στην εκμετάλλευση που γίνεται. Καλείτε τους κτηνοτρόφους αυτή την ώρα να οργανωθούν. Ιδιαίτερα εγώ έχω να σας πω ότι, παρά τις αντιδράσεις που υπήρξαν, τελικά φαίνεται ότι καταλήγουν στην ίδρυση μιας διεπαγγελματικής οργάνωσης στον χώρο. Εσείς διαφωνείτε, αλλά εμείς λέμε ότι είναι η μόνη προϋπόθεση για να μπορεί να στηριχθεί ο κλάδος στο σύνολό του. Εκεί, λοιπόν, φαίνεται ότι τα πράγματα πάνε, προς μια διεπαγγελματική. Όμως, θέλω να αναφερθώ σε ένα πράγμα το οποίο αγνοείτε. Ξέρετε σε αυτή την κρίση που έχει ο γαλακτοκομικός τομέας, ειδικά στην αιγοπροβατοτροφία, ποιοι κρατούν τιμές σταθερές και κατά πολύ πιο ψηλά από τον μέσο όρο;
Ποιος;
Οι συνεταιριστικές οργανώσεις στη χώρα μας, οι οποίες έχουν την άσκηση και της τυροκομίας ως δραστηριότητά τους, εξακολουθούν να πληρώνουν τους συνεταιρισμένους κτηνοτρόφους σε τιμές που κρατούν - θα έλεγα - και αντιμετωπίζουν την κρίση. Από εκεί και πέρα, τι κάνουμε εμείς; Εγώ θα σας πω το εξής: Μόνο και μόνο με την παρέμβαση που κάναμε στις συνδεδεμένες ενισχύσεις όχι μόνο αυξήσαμε τους δικαιούχους, αλλά και διπλασιάσαμε το αντίστοιχο ποσό. Αρκεί να σας πω, λοιπόν, ότι στην κτηνοτροφία από 47,5 εκατομμύρια της περασμένης χρονιάς πήγαμε στα 87,3 εκατομμύρια ευρώ, που σημαίνει ότι για κάθε αγελαδοτρόφο από 6,2 ευρώ πήγαμε στα 9,7 ευρώ το ζώο. Επίσης, στην αγελαδοτροφία από 140 ευρώ το ζώο πήγαμε στα 193 ευρώ το ζώο. Άρα βοηθήσαμε όσο μπορούσαμε με τις δυνατότητες που είχαμε. Από κει και πέρα, όντως, για μας, όπως είπα και στην προηγούμενη ερώτηση και επαναλαμβάνω και τώρα, ο κλάδος της κτηνοτροφίας είναι αυτός ο οποίος θα έλεγα ότι είναι πρώτη μας φροντίδα, έχει αποτυπωθεί και στο στρατηγικό σχέδιο ανάπτυξης της περιόδου 2014-2020. Άρα εμείς ζητάμε και πάλι από τους κτηνοτρόφους να συνεργατιστούν, να έχουν υπ' όψιν τους ότι εμείς παρακολουθούμε την πορεία του χώρου. Δεν μπορώ να πω περισσότερα. Ήδη αυτή την ώρα γίνεται μια προσπάθεια μήπως μπορέσουμε και ένα μέρος της παραγωγής που έχει αποθεματοποιηθεί αποσυρθεί με διαδικασίες κοινωνικής προσφοράς. Μας απασχολεί το συγκεκριμένο θέμα. Επίσης μας απασχολεί - παρακολουθούμε τον χώρο, επειδή θέλουμε να τον στηρίξουμε - τελειώνοντας τη δουλειά, να δούμε τι απώλειες είχε, πώς πήγε και, από εκεί και πέρα, με τις δυνατότητες που μπορούμε να έχουμε ως χώρα να τον στηρίξουμε. Πρέπει να γίνει κατανοητό, κύριε συνάδελφε, ότι δεν μπορούμε - η επιλογή μας είναι - εμείς να παίρνουμε αποφάσεις και να λειτουργούμε χωρίς να υπάρχει μια συνεννόηση. Εσάς, όταν συζητούμε, νομίζω ότι σας ενδιαφέρει πότε θα πληρωθούν ενισχύσεις και άλλους, όταν συζητάμε, τι θα γίνει με το Πρόγραμμα Αγροτικής Ανάπτυξης, πώς θα το απορροφήσουμε, πού θα πάμε. Όλα αυτά, λοιπόν, όπως αντιλαμβάνεστε, συνοδεύονται και με αντίστοιχες δεσμεύσεις, τις οποίες δεν μπορούμε, τουλάχιστον αυτή την περίοδο, ούτε κατ' ελάχιστον να παραβιάσουμε.
Ευχαριστώ, κύριε Υπουργέ. Κυρίες και κύριοι συνάδελφοι, ακολουθεί η δεύτερη με αριθμό 1819/18-6-2018 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση προβλημάτων λειτουργίας ΤΟΕΒ». Θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης. Κύριε Δημοσχάκη, έχετε τον λόγο.
Ευχαριστώ, κύριε Πρόεδρε. Κύριε Υφυπουργέ, οι καλλιεργήσιμες παραποτάμιες εκτάσεις του ποταμού Έβρου και των παραποτάμων του, Άρδα και Ερυθροποτάμου, και φέτος επλήγησαν καίρια εξαιτίας των έντονων καιρικών φαινομένων, των βροχοπτώσεων, επίσης δε, εξαιτίας των αλλεπάλληλων πλημμυρικών φαινομένων, με αποτέλεσμα όλοι αυτοί οι υδάτινοι όγκοι και κυρίως αυτοί που προέρχονται από τις ημιορεινές περιοχές να μη φτάσουν εύκολα στη λεκάνη απορροής του Έβρου και να χρησιμοποιηθεί από τους τοπικούς ΤΟΕΒ, αλλά και τον ΓΟΕΒ, όλο το αποστραγγιστικό σύστημα, το οποίο δυστυχώς αυτή τη στιγμή έχει σοβαρότατα προβλήματα. Πρώτον, είναι όλα τα αποστραγγιστικά κανάλια γεμάτα από φερτά υλικά. Δεύτερον, δεν έχουμε φυσική ροή, εξαιτίας της υψηλής στάθμης του ποταμού, με αποτέλεσμα να χρησιμοποιηθούν τα αποστραγγιστικά αντλιοστάσια. Άρα, για να λειτουργήσουν τα αποστραγγιστικά αντλιοστάσια, απαιτείται ρεύμα. Δεν μπορούν οι αγρότες να αναλαμβάνουν ευθύνες που δεν τους αναλογούν. Βεβαίως, εμείς εκείνο το οποίο ζητούμε, όπως και ζήτησε και η Περιφέρεια Ανατολικής Μακεδονίας και Θράκης, είναι να διαχωρισθεί η μέριμνα σε ό,τι αφορά τη λειτουργία, τη συντήρηση των αποστραγγιστικών αντλιοστασίων με αυτή κυρίως των αρδευτικών, που είναι πράγματι ευθύνη των τοπικών ΤΟΕΒ και του ΓΟΕΒ της Ορεστιάδας. Δυστυχώς, η KYA, η κοινή υπουργική απόφαση, η οποία εκδόθηκε το 2017, δεν καλύπτει απόλυτα το πρόβλημα, με αποτέλεσμα να καλύπτεται μόνον εφόσον έχουμε έκτακτη ανάγκη στον νομό εξαιτίας σημαντικού πλημμυρικού φαινομένου. Παρακαλώ, κύριε Υφυπουργέ, να προχωρήσετε σε ρητή νομοθετική ρύθμιση ή σε διευκρίνιση μέσα από μια υπουργική απόφαση, η οποία θα αναθέτει καθήκοντα στις περιφέρειες και θα διαχωρίζει το αντικείμενο των δύο αντλιοστασίων που προείπα. Επίσης ρωτώ αν είναι στις προθέσεις σας να καλύψετε και να βάλετε στο Μέτρο 4.3.1 του Προγράμματος Αγροτικής Ανάπτυξης 2014-2020, σε ό,τι αφορά την αντικατάσταση και υπογειοποίηση όλων των αρδευτικών δικτύων του παραποτάμου Ερυθροποτάμου του Διδυμοτείχου καθώς και αυτών του Τυχερού Σουφλίου. Σας ευχαριστώ, κύριε Πρόεδρε.
Ευχαριστούμε, κύριε συνάδελφε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, πράγματι η περιοχή του Έβρου πλήττεται από τις πλημμύρες. Η Ειδική Γραμματεία Υδάτων του Υπουργείου Περιβάλλοντος διαμορφώνει το Εθνικό Πρόγραμμα Διαχείρισης των Κινδύνων Πλημμύρας, βασικό τμήμα του οποίου είναι τα σχέδια διαχείρισης κινδύνου πλημμύρας. Στη Θράκη έχει ήδη εκπονηθεί το συγκεκριμένο σχέδιο διαχείρισης κινδύνων πλημμύρας λεκάνης απορροής ποταμού Έβρου καθώς και η στρατηγική μελέτη των επιπτώσεων στο περιβάλλον. Σε ορισμένα εγγειοβελτιωτικά έργα όμως, όπου απαιτείται, εκτός από την άρδευση, έχει προβλεφθεί από τη μελέτη της κατασκευής του έργου και η αποστράγγιση. Σε αυτές τις περιπτώσεις, όμως, το κατασκευασθέν έργο θεωρείται ενιαίο και αδιαίρετο και δεν δύναται να υπάρξει διαχωρισμός. Σε αυτή την κατηγορία ανήκουν τα περισσότερα έργα στην περιοχή του Έβρου. Το κόστος διοίκησης, λειτουργίας και συντήρησης των έργων αυτών βαρύνει τους γεωργούς από την άρδευση αλλά και από την αποστράγγιση. Στο αίτημα το οποίο είχε γίνει απάντησε μετά από πέντε μέρες η αρμόδια υπηρεσία, η Γενική Διεύθυνση Αγροτικής Ανάπτυξης - Διεύθυνση Εγγείων Βελτιώσεων, στις 4-4-2018. Συνεπώς αυτά τα έργα θεωρούνται ενιαία και δεν μπορεί να διαχωριστεί η άρδευση από την αποστράγγιση. Τι μπορεί να κάνει το ελληνικό δημόσιο, το οποίο μπορεί να συμβάλει στην αποκατάσταση ζημιών στους ΤΟΕΒ μετά από εμπεριστατωμένη μελέτη; Πράγματι, μετά από την περσινή δική σας επίκαιρη ερώτηση, κινητοποιήθηκαν οι ΤΟΕΒ της περιοχής και έχουν ζητήσει αποκατάσταση των ζημιών στο αρδευτικό δίκτυο. Γίνεται η αξιολόγηση αυτό το χρονικό διάστημα και θα ανακοινωθεί η στήριξη που θα υπάρξει. Όσον αφορά στο Μέτρο 4.3.1, το οποίο είναι πάρα πολύ σημαντικό και ζητάτε συγκεκριμένες πληροφορίες γι' αυτά τα έργα, θα τοποθετηθώ στη δευτερολογία μου.
Ευχαριστούμε, κύριε Υπουργέ. Κύριε Δημοσχάκη, έχετε τον λόγο για τη δευτερολογία σας.
Ευχαριστώ πολύ. Κύριε Υφυπουργέ, μέχρι το 2010 πράγματι ήταν ενιαία, όπως το είπατε, τα αντλιοστάσια. Λειτουργούσαν ενιαία και τα αντλιοστάσια τα αρδευτικά και τα αποστραγγιστικά. Όμως, το ελληνικό κράτος διακρίνετο για τη νοικοκυροσύνη του. Πίστωνε στο πλαίσιο του Υπουργείου Αγροτικής Ανάπτυξης όλες αυτές τις υπηρεσίες της περιφέρειας, οι οποίες πραγματικά κάλυπταν τα έξοδα που γίνονταν σε ό,τι αφορά την αποστράγγιση. Όμως, από την ώρα που είχαμε την ψήφιση του «ΚΑΛΛΙΚΡΑΤΗ», έχουν σοβαρότατα προβλήματα και δεν έχουν αυτή την πίστωση. Εμείς δεν λέμε να διαχωρίσετε. Εμείς λέμε να καλύψετε τα έξοδά τους σε ό,τι αφορά την ηλεκτρική ενέργεια και σε ό,τι αφορά τη συντήρηση εξαιτίας λοιπών προβλημάτων. Οι άνθρωποί μας αυτή τη στιγμή βρίσκονται σε μια παρατεταμένη κρίση, διότι δεν μπορούν να έχουν συνεχώς την απειλή της ΔΕΗ, ότι δηλαδή μαζί με το ρεύμα που θα διακόψει για τα αντλιοστάσια σε ό,τι αφορά τα αποστραγγιστικά, θα κόψει και το ρεύμα των αρδευτικών. Αντιλαμβάνεστε ότι έχουμε ήδη μπει σ' αυτή την περίοδο. Επίσης, δε, θα ήθελα να σας ενημερώσω ότι με τον ν.4513/2018 «Ενεργειακές Κοινότητες και άλλες διατάξεις» έχει προβλεφθεί ευφυώς και μάλιστα αντιγράφοντας και πολιτικές της Ευρωπαϊκής Ένωσης, που διέπουν αυτές. Εγώ, ως καλός Βουλευτής του νομού, απέστειλα επιστολές σε όλους τους συναρμόδιους φορείς, προκειμένου να κάνουν χρήση, εκμετάλλευση αυτής της διάταξης. Εσείς όμως θα πρέπει να τους καθοδηγήσετε. Θα πρέπει να τους δώσετε όλα αυτά τα χρηματοδοτικά εργαλεία, ώστε να προβούν στη χρήση αυτού του νομικού εργαλείου, για να μπορέσουν να ξεπεράσουν τα προβλήματα σε ό,τι αφορά τη λειτουργία και των δύο κατηγοριών των αντλιοστασίων. Νομίζω ότι έχετε υποχρέωση να το πράξετε. Προσωπικά εσείς δείχνετε μια επιμέλεια και σας ευχαριστώ, διότι ενθυμείστε ότι πέρυσι τέτοια εποχή πάλι συζητούσαμε παρόμοια προβλήματα στον νομό μας. Και με την ευκαιρία αυτή θα σας πω, κύριε Πρόεδρε, ότι φέτος ο νομός επλήγη βάναυσα από τις έντονες βροχοπτώσεις, οι οποίες είχαν συνέχεια, δηλαδή πέραν των τριών μηνών περίπου είχαμε έντονα πλημμυρικά φαινόμενα και εδώ και δύο μήνες έχουμε σοβαρότατη ξηρασία. Για αυτό έχουν ενεργοποιηθεί οι δήμοι του νομού και κυρίως ο Δήμος Σουφλίου - Διδυμοτείχου - Ορεστιάδος, συνήλθαν και κατέγραψαν την όλη κατάσταση που αυτή τη στιγμή επικρατεί σε όλον τον νομό. Πραγματικά έχουμε κατάθλιψη στην κυριολεξία όλοι μας. Και γι' αυτό σάς παραδίδω και για τα Πρακτικά, το πρακτικό όλων των Αντιδημάρχων, των τριών που προείπα, στο οποίο καταγράφουν την κατάσταση. [[Στο σημείο αυτό ο Βουλευτής κ. Αναστάσιος Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε λίγο θα καταθέσω και γραπτή επίκαιρη ερώτηση πάνω στο αντικείμενο. Απλώς κάνω σήμερα μια κίνηση γνωστοποίησης στον Υφυπουργό Αγροτικής Ανάπτυξης και πριν από λίγο ενεχείρισα το ίδιο αντίγραφο στον αρμόδιο Υπουργό Αγροτικής Ανάπτυξης, που ήταν στο Βήμα. Σας ευχαριστώ πολύ.
Σας ευχαριστώ, κύριε συνάδελφε. Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, όσον αφορά για την κάλυψη δαπανών σάς ανέφερα πριν ότι εξετάζονται τα τεκμηριωμένα αιτήματα για την αποκατάσταση των ζημιών στο αρδευτικό δίκτυο. Επειδή όμως αναφέρατε για την ηλεκτρική ενέργεια, να σας πληροφορήσω ότι ήδη έχει κατατεθεί μελέτη από τον ΓΟΕΒ Θεσσαλίας. Σήμερα έχουμε συνάντηση με τον Γενικό Γραμματέα του Υπουργείου Ενέργειας. Και θα ενημερώσω την άλλη εβδομάδα όλους τους ΓΟΕΒ και τους ΤΟΕΒ, μεταξύ των οποίων και του Έβρου, για τη δυνατότητα των ενεργειακών κοινοτήτων, είναι ο λεγόμενος «ενεργειακός συμψηφισμός». Θα ενημερωθούν άμεσα. Έχετε πολύ δίκιο. Έχουμε υποχρέωση να καθοδηγούμε και να ενημερώνουμε τους ΤΟΕΒ και τους ΓΟΕΒ για το νομοθετικό πλαίσιο και τις νέες δυνατότητες, ώστε να γλιτώνουν το ηλεκτρικό ρεύμα. Τώρα, όσον αφορά για τα συγκεκριμένα έργα, δηλαδή την αντικατάσταση και υπογειοποίηση των αρδευτικών δικτύων ΤΟΕΒ Τυχερού και την αντικατάσταση και υπογειοποίηση των αρδευτικών δικτύων ΤΟΕΒ Ερυθροποτάμου, σας γνωρίζουμε ότι από 23 Απριλίου έχει ξεκινήσει ήδη το Μέτρο για τα δημόσια εγγειοβελτιωτικά έργα. Αυτά τα έργα έχουν ήδη προταθεί από την υπηρεσία μας, όπως έχουν προταθεί και άλλα. Σας υπενθυμίζω ότι η Περιφέρεια Ανατολικής Μακεδονίας και Θράκης έχει υποβάλει ήδη συνολική πρόταση για έργα στον Νομό Έβρου, η οποία περιλαμβάνει και τα δύο συγκεκριμένα έργα. Η υπηρεσία του Υπουργείου Αγροτικής Ανάπτυξης είναι ο δυνητικός δικαιούχος και θα τα προτείνει αυτά τα συγκεκριμένα έργα τα οποία αναφέρετε στην επίκαιρη ερώτησή σας. Η προθεσμία υποβολής των προτάσεων είναι έως τις 30 Αυγούστου. Εν συνεχεία, κύριε Βουλευτά, σας ενημερώνω, προκειμένου να ενημερώσετε και τους ανθρώπους, τους αρμόδιους εκεί στον Νομό Έβρου, ότι από Σεπτέμβριο θα γίνει η αξιολόγηση όλων αυτών των έργων. Η τελική ένταξη των προτεινόμενων επενδύσεων ανήκει στην Υπηρεσία Εφαρμογής του Προγράμματος Αγροτικής Ανάπτυξης, η οποία θα προβεί σε συγκριτική αξιολόγηση όλων των προτάσεων που θα υποβληθούν και μέχρι τέλους του έτους θα ανακοινωθούν. Συνεπώς, εν κατακλείδι, τα δύο έργα τα οποία αναφέρετε στην επίκαιρη ερώτησή σας θα προταθούν από την Υπηρεσία του Υπουργείου Αγροτικής Ανάπτυξης ως δυνητικός δικαιούχος. Μέχρι τις 30 Αυγούστου είναι η προθεσμία του έργου, του συγκεκριμένου Μέτρου. Από την 1η Σεπτεμβρίου θα αρχίσει να γίνεται η αξιολόγηση, ώστε να ενταχθούν στο Πρόγραμμα Αγροτικής Ανάπτυξης. Σας ευχαριστώ.
Ευχαριστώ, κύριε Υπουργέ. Κυρίες και κύριοι συνάδελφοι, ακολουθεί η πέμπτη με αριθμό 1818/18-6-2018 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Αγροτικής Ανάπτυξης και Τροφίμων, με θέμα: «Λήψη όλων των αναγκαίων μέτρων για την προστασία από τον δάκο της ελαιοπαραγωγής στη Λέσβο». Θα απαντήσει ο κ. Κόκκαλης. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, το πρόβλημα είναι πάρα πολύ συγκεκριμένο και θέλω μια άμεση και συγκεκριμένη απάντηση. Βεβαίως, θα μπουν και τα γενικότερα προβλήματα, που πάντα υπάρχουν σε αυτές τις περιπτώσεις. Το ειδικό, άμεσο πρόβλημα είναι ότι βρίσκεται σε άμεσο κίνδυνο η φετινή ελαιοπαραγωγή στη Λέσβο, λόγω της παραπέρα μείωσης κατά 100.000 ευρώ του ήδη εξαιρετικά μειωμένου προϋπολογισμού που διάθεσε για τη δακοκτονία της Λέσβου το Υπουργείο Αγροτικής Ανάπτυξης και Τροφίμων και του άγονου διαγωνισμού, δεδομένου ότι ο μοναδικός υποψήφιος ανάδοχος κατέθεσε προσφορά αυξημένη κατά 50.000 ευρώ από τον προϋπολογισμό δημοπράτησης. Φτάνει να υπενθυμίσουμε ότι μέχρι το 2009 ο προϋπολογισμός για τη δακοκτονία στη Λέσβο ήταν περίπου τριπλάσιος, έως και τετραπλάσιος, από τον σημερινό. Θα αναφερθώ σε συγκεκριμένους αριθμούς στη δευτερολογία μου. Σημειώνουμε επίσης ότι η περιφέρεια αρνείται και λόγω του χαμηλού προϋπολογισμού να πραγματοποιήσει με ευθύνη των υπηρεσιών της τη δακοκτονία, όπως γινόταν μέχρι το 2011, και την αναθέτει σε εργολάβους. Επειδή σύμφωνα και με τη διαπίστωση της αρμόδιας υπηρεσίας της Περιφέρειας Βορείου Αιγαίου, έχουμε φέτος κατά είκοσι πέντε ημέρες πρώιμη καρποδεσία και, συνεπώς, έπρεπε ο πρώτος και καθοριστικός ψεκασμός να ξεκινήσει αυτές τις μέρες, για να προστατευθεί ο ελαιοκαρπός από τον δάκο, που, όπως δείχνουν οι δακοπαγίδες είναι αυξημένος, επιβάλλεται η άμεση αύξηση του κονδυλίου τουλάχιστον κατά 50.000 ευρώ, ώστε να ξεκινήσει άμεσα ο πρώτος ψεκασμός. Σας ρωτάμε, λοιπόν, κύριε Υπουργέ, αν θα αυξήσετε άμεσα τον προϋπολογισμό κατά τουλάχιστον πενήντα χιλιάδες ευρώ για την προστασία της ελαιοπαραγωγής στη Λέσβο που αποτελεί βασική πηγή εισοδήματος των κατοίκων της.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, η ελαιοκαλλιέργεια είναι μία από τις πιο σημαντικές καλλιέργειες στη χώρα μας και το Υπουργείο Αγροτικής Ανάπτυξης τη θεωρεί πολύ σημαντική. Ενδεικτικό είναι - βέβαια δεν είναι επί της επίκαιρης ερώτησής σας - ότι από τον Σεπτέμβριο θα μπορεί η χώρα μας να παράγει εδώ πιστοποιημένο πολλαπλασιαστικό υλικό στις δέκα βασικές ελληνικές ποικιλίες ελιάς, ενώ τώρα εισάγουμε από το εξωτερικό πιστοποιημένο πολλαπλασιαστικό υλικό στις δέκα βασικές ελληνικές ποικιλίες. Όσον αφορά τη δακοκτονία με τον γνωστό νόμο «ΚΑΛΛΙΚΡΑΤΗ», τον ν.3852/2010, η ευθύνη εφαρμογής του προγράμματος ανήκει στις ΔΑΟΚ, στις Τοπικές Διευθύνσεις Αγροτικής Οικονομίας και Κτηνιατρικής κάθε Περιφερειακής Ενότητας. Η κατάρτιση, δηλαδή, ο συντονισμός, η εποπτεία και ο έλεγχος των υποχρεωτικών προγραμμάτων, όπως είναι η καταπολέμηση του δάκου, οι διαδικασίες για την ανάδειξη των εργολάβων ψεκασμών και την έγκαιρη έναρξη των ψεκασμών ανήκουν στην αρμοδιότητα των ΔΑΟΚ των περιφερειακών ενοτήτων. Ο προϋπολογισμός του προγράμματος είναι στην αποκλειστική αρμοδιότητα του Υπουργείου Εσωτερικών. Η κατανομή των πιστώσεων του έτους 2018 πραγματοποιήθηκε από το Υπουργείο Εσωτερικών και στην Περιφερειακή Ενότητα της Λέσβου κατανεμήθηκε το ποσό του 1.520.000 ευρώ. Συγκριτικά σας αναφέρω ότι το 2015 ήταν 1.429.000 ευρώ για τη δακοκτονία στην Περιφερειακή Ενότητα Λέσβου, το 2016 ήταν 1.517.000 ευρώ και το 2018 ήταν 1.520.000 ευρώ. Συνεπώς έμεινε σταθερός ο προϋπολογισμός για τη δακοκτονία στην Περιφερειακή Ενότητα Λέσβου. Επιπλέον, πριν από είκοσι μέρες, στις 30-5-2018 εκδόθηκε χρηματική εντολή σύμφωνα με την οποία στην Περιφερειακή Ενότητα Λέσβου αποδόθηκε το ποσό των 435.000 ευρώ, κύριε Βουλευτά, προκειμένου να ξεκινήσουν άμεσα οι εργασίες του προγράμματος της δακοκτονίας 2018. Τι προκύπτει από όλα αυτά; Η σπουδή και η επιμέλεια του Υπουργείου Αγροτικής Ανάπτυξης, ώστε να είναι συνεπής στην εφαρμογή του προγράμματος δακοκτονίας. Επαναλαμβάνω ότι αυτή η χρηματική εντολή αφορά μόνο την Περιφερειακή Ενότητα Λέσβου για τη δακοκτονία το 2018, πριν από είκοσι δύο ημέρες. Ευχαριστώ.
Ευχαριστώ, κύριε Υπουργέ. Κύριε Τάσσο, έχετε τον λόγο.
Κύριε Υπουργέ, πραγματικά φαίνεται να υπάρχει πρόβλημα. Τα στοιχεία που έχω και προέρχονται από την Περιφερειακή Ενότητα Βορείου Αιγαίου είναι ότι η φετινή χρηματοδότηση ήταν της τάξης του 1.050.000 ευρώ. Είχε μια περαιτέρω μείωση κατά 100 χιλιάδες σε σχέση με πέρυσι, που ήταν 1.150.000 ευρώ. Είναι γεγονός ότι η χρηματοδότηση της δακοκτονίας μειώνεται συνεχώς από το 2009. Το 2009 το ποσό που διατίθετο για τη δακοκτονία στη Λέσβο ήταν της τάξης των 4 εκατομμυρίων ευρώ, το 2013 ήταν 1.600.000 ευρώ, το 2017, σύμφωνα με τα στοιχεία που έχουμε από την Περιφέρεια Βορείου Αιγαίου, ήταν 1.150.000 ευρώ και φέτος είναι 1.050.000 ευρώ. Γι' αυτό και ο εργολάβος ζητάει επιπλέον 50 χιλιάδες, γιατί με αυτά τα ποσά δεν μπορεί να βγει. Βέβαια, εδώ αξίζει να επισημανθεί ότι από το 2011 η περιφέρεια έχει μεταβιβάσει τη δακοκτονία σε εργολάβους, γιατί μέχρι το 2011 την έκαναν οι ίδιες οι υπηρεσίες της περιφέρειας. Αλλά με τις μειώσεις σε προσωπικό και προϋπολογισμό την έχουν μεταφέρει στους εργολάβους. Αξίζει να σημειωθεί ότι ο τεχνικός εξοπλισμός για να γίνει η δακοκτονία παρέχεται δωρεάν από την περιφέρεια στους εργολάβους. Αυτό βέβαια, για εμάς, δεν αποτελεί δικαιολογία για την περιφέρεια, γιατί θα μπορούσε η περιφέρεια έστω και κάτω από αυτές τις αντίξοες συνθήκες να κάνει η ίδια τη δακοκτονία, γιατί τουλάχιστον θα έλειπε το εργολαβικό κέρδος και επιπλέον, η περιφέρεια θα χρησιμοποιούσε τον εξοπλισμό που η ίδια κατέχει για να κάνει την δακοκτονία. Ποιο είναι το συμπέρασμα από όλα αυτά; Το συμπέρασμα απ' όλα αυτά είναι ότι η Κυβέρνηση, εφαρμόζοντας πλήρως την Κοινή Αγροτική Πολιτική, την οποία συνδιαμορφώνει βεβαίως, υπηρετεί τα συμφέροντα του μεγάλου κεφαλαίου. Είναι φανερό ότι θέλετε να εξαφανίσετε τους μικρούς και μεσαίους παραγωγούς και να συγκεντρώσετε την παραγωγή στα χέρια μιας χούφτας μεγαλοεπιχειρηματιών. Εμείς λέμε, λοιπόν, ότι για να μπορέσει και ο μικρός παραγωγός να έχει ένα εισόδημα που να του επιτρέπει να έχει μια αξιοπρεπή ζωή αλλά και ο καταναλωτής και γενικά η κοινωνία να καλύπτει τις διατροφικές της ανάγκες, αυτό δεν μπορεί να γίνει με μια λογική μεγιστοποίησης του κέρδους και μιας παραγωγής που βρίσκεται στα χέρια μιας χούφτας μεγαλοεπιχειρηματιών που το μόνο που τους ενδιαφέρει είναι η μεγιστοποίηση του κέρδους τους. Θέλουμε, λοιπόν, παρ' όλα αυτά να ληφθούν κάποια μέτρα άμεσα. Και ένα από αυτά είναι αυτό που σας είπαμε προηγουμένως: Να πάρετε όλα τα απαραίτητα μέτρα, ώστε να ξεκινήσει άμεσα η δακοκτονία. Άμεσα να ξεκινήσει η δακοκτονία, γιατί μέχρι στιγμής δεν έχει ξεκινήσει. Και ήδη είναι αργά, γιατί φέτος λόγω της πρώιμης καρποδεσίας το πρόβλημα είναι πιο έντονο. Θέλουμε, λοιπόν, μια συγκεκριμένη απάντηση σε αυτό το συγκεκριμένο αίτημα που σας βάζουμε. Τι θα κάνετε, ώστε να ξεκινήσει άμεσα η δακοκτονία;
Κύριε Υπουργέ, έχετε τον λόγο.
Κύριε Βουλευτά, από τη δευτερολογία σας, στην οποία εκφράσατε κάποια βάσιμα παράπονα για την περιφέρεια, προκύπτει κάτι που το είπατε κι εσείς ο ίδιος, ότι η περιφέρεια συμβάλλεται με τον εργολάβο για το πότε θα ξεκινήσει η δακοκτονία. Άρα έχουμε αφ' ενός την περιφέρεια κι αφ' ετέρου τον εργολάβο. Εσείς ο ίδιος είπατε ότι το 2008 ήταν 900 χιλιάδες ευρώ, το 2010 ήταν 1 εκατομμύριο ευρώ κι ότι οι πιστώσεις για τη δακοκτονία παρέμειναν οι ίδιες.
Όχι, είπα ότι μειώθηκαν.
Το 2015 ήταν 1.429.000 ευρώ.
Σας είπα ότι το 2017 ήταν 1.150.000 ευρώ και το 2018 ήταν 1.050 ευρώ. Ήταν μειωμένο κατά 100 χιλιάδες.
Μάλλον δεν έχετε καταλάβει ότι τη δακοκτονία την εφαρμόζει η ΔΑΟΚ, κύριε Βουλευτά. Επαναλαμβάνω, κάνει σύμβαση η ΔΑΟΚ. Η περιφέρεια συμβάλλεται αφ' ενός και αφ' ετέρου ο εργολάβος και σύμφωνα με αυτή τη σύμβαση αναλαμβάνουν υποχρεώσεις. Σε αυτή τη σύμβαση μου λέτε να σας πω εγώ, ως Υφυπουργός Αγροτικής Ανάπτυξης, πότε ο συμβαλλόμενος ο ένας θα εκτελέσει την από τον νόμο υποχρέωσή του, όταν ο αντισυμβαλλόμενος είναι η περιφέρεια και δεν είναι το Υπουργείο Αγροτικής Ανάπτυξης. Αυτό είναι το πρώτο. Δεύτερον, ο συνολικός προϋπολογισμός καταρτίζεται από το Υπουργείο Εσωτερικών μετά από ποιανού πρόταση, κύριε Βουλευτά; Μετά από πρόταση της Ένωσης Περιφερειών, από την περιφέρεια. Το Υπουργείο Αγροτικής Ανάπτυξης, όπως σας είπα, πριν από είκοσι δύο μέρες απέστειλε χρηματικό ένταλμα επιπλέον μόνο στην Περιφερειακή Ενότητα Λέσβου, ποσό 435 χιλιάδων ευρώ για να ξεκινήσει δακοκτονία. Τώρα εάν υπάρχει μία καθυστέρηση, εάν υπάρχει οτιδήποτε στη σύμβαση με τον εργολάβο, εγώ αυτή τη στιγμή δεν μπορώ να το ξέρω. Ως Υπουργείο Αγροτικής Ανάπτυξης σάς είπαμε ότι φροντίζουμε αφ' ενός να γίνουν έγκαιρα οι διαγωνισμοί και αφ' ετέρου, σας ανέφερα και πριν, η ελιά είναι από τις σημαντικότερες καλλιέργειες και η χώρα μας θα παράγει πιστοποιημένο, κύριε Βουλευτά, ελληνικό πολλαπλασιαστικό υλικό από τον Σεπτέμβριο στις δέκα βασικές ελληνικές ποικιλίες. Ευχαριστώ.
Ευχαριστώ, κύριε Υπουργέ. Θα συνεχίσουμε με την ένατη με αριθμό 1698/24-5-2018 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εσωτερικών, με θέμα: «Προβλήματα λειτουργίας της ΕΛΑΣ στη Δωδεκάνησο, μέσα στην τουριστική περίοδο». Θα απαντήσει ο Υπουργός Εσωτερικών κ. Νικόλαος Τόσκας. Κύριε Κρεμαστινέ, έχετε τον λόγο.
Κύριε Πρόεδρε, κύριε Υπουργέ, αυτή είναι η δεύτερη επίκαιρη ερώτηση επί του θέματος που καταθέτω στη Βουλή. Και τούτο, διότι δημιουργείται ένα πολύ δυσάρεστο πρόβλημα, όταν βλέπεις σε πρωτοσέλιδα τοπικών εφημερίδων - και καταθέτω για τα Πρακτικά της Βουλής ένα πρωτοσέλιδο της «ΔΗΜΟΚΡΑΤΙΚΗΣ» - ότι υπάρχει υπαρξιακό πρόβλημα στην ΕΛΑΣ της Ρόδου. [[Στο σημείο αυτό ο Ε΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι σημαίνει αυτό; Σημαίνει ότι όταν οι παράνομοι βλέπουν αυτό το πρωτοσέλιδο, αντιλαμβάνεστε ότι αισθάνονται ότι είναι ελεύθεροι να κινούνται. Και μόνο, δηλαδή, για το πρωτοσέλιδο θα μπορούσα να κάνω ερώτηση για να εκφράσω την ανησυχία μου για όλη αυτή την ιστορία. Βέβαια, αντιλαμβάνομαι ότι υπάρχουν οικονομικά προβλήματα, υπάρχουν προβλήματα για τη στελέχωση των υπηρεσιών. Όλα αυτά τα αντιλαμβάνομαι. Υπάρχει, όμως, ένα μεγάλο «αλλά». Και το Σύνταγμα λέει ότι η νομοθεσία γενικώς πρέπει να είναι διαφορετική για τη νησιωτική πολιτική και, βεβαίως, αυτό που λέει το Σύνταγμα θα πρέπει να το εφαρμόζουμε και στην πράξη. Δηλαδή, τι θέλω να πω; Άλλες είναι οι υποχρεώσεις ενός κάποιου νομού της Ελλάδας και άλλες είναι ενός νομού ο οποίος έχει δώδεκα μεγάλα νησιά κι έχει δύο μεγάλα διεθνή αεροδρόμια. Διαμαρτύρονται, λοιπόν, και λένε ότι δεν μπορούν να φυλάξουν τα αεροδρόμια, διότι οι δόκιμοι οι οποίοι πάνε κάτω δεν μπορούν τα σαββατοκύριακα να προσφέρουν υπηρεσίες στα αεροδρόμια. Κατά συνέπεια ο αριθμός των πτήσεων που έρχονται το σαββατοκύριακο είναι ο κύριος αριθμός των πτήσεων της εβδομάδας. Μετά διαμαρτύρονται, διότι λένε πως περιμένουν για να επικυρωθούν τα διαβατήριά τους, στη Σύμη παραδείγματος χάριν, τρεις ώρες, με αποτέλεσμα να φεύγουν τα γιοτ και ο τουρισμός κατά κάποιο τρόπο να μην υποστηρίζεται. Και χρειαζόμαστε τουρισμό, δεν πρέπει να διώχνουμε τα γιοτ. Με όλα αυτά και με άλλα τα οποία θα μπορούσα να αναπτύξω για πολλή ώρα, παραδείγματος χάριν ότι δεν έχουν λεφτά να πληρώσουν το catering που κάνει τις μεταγωγές αυτών των παρανόμων που συλλαμβάνει η αστυνομία ή δεν έχουν να πληρώσουν τη βενζίνη για τα αστυνομικά οχήματα, δημιουργείται ένα κλίμα κακό. Και βεβαίως, επαναλαμβάνω, έρχομαι στο βασικό ερώτημα, όταν μου πείτε ότι αυτή είναι η πολιτική που μπορούμε να κάνουμε σε όλη τη χώρα. Εγώ θέλω να πω ότι η νησιωτική πολιτική πρέπει να είναι σε προτεραιότητα για όλους αυτούς τους λόγους. Και το κύριο μέρος της ερώτησής μου είναι αυτό, δηλαδή, ποια προτεραιότητα θα δώσετε ή δίνετε προς τη νησιωτική πλευρά σε σχέση με την υπόλοιπη χώρα για τις ιδιαιτερότητες που σας ανέπτυξα, οι οποίες υπάρχουν και όχι διότι εγώ είμαι Βουλευτής Δωδεκανήσου και θέλω να εμφανιστώ στη Βουλή και να υπερασπιστώ τα δίκαια της περιφέρειας, αλλά νομίζω ότι υπερασπίζομαι τον τουρισμό γενικότερα και την εφαρμογή της συνταγματικής επιταγής.
Ευχαριστώ, κύριε Κρεμαστινέ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Κρεμαστινέ, σωστά παρουσιάζετε τα προβλήματα των νησιωτικών περιοχών και ειδικά της περιοχής της Δωδεκανήσου, που αποτελεί μία από τις κυριότερες περιοχές υποδοχής των μεγάλων τουριστικών ρευμάτων, τα οποία έρχονται στη χώρα μας για να απολαύσουν και τις ωραίες περιοχές, αλλά και να αφήσουν τα χρήματά τους εδώ. Υπάρχουν, όμως, προβλήματα, υπάρχουν ανάγκες. Μακάρι να μπορούσαμε να ενισχύσουμε με πολύ μεγαλύτερο αριθμό αστυνομικού προσωπικού τις περιοχές αυτές. Θα σας αναφέρω ορισμένα νούμερα. Στο Αστυνομικό Τμήμα του Αερολιμένα Ρόδου υπάρχουν τριάντα αστυνομικοί έναντι τριάντα τεσσάρων οργανικών θέσεων. Στη Κω υπάρχουν δεκαεννιά έναντι είκοσι τεσσάρων. Στην Κάρπαθο υπάρχουν δεκαοκτώ έναντι είκοσι τριών. Έχει ληφθεί μέριμνα ειδικά για την τουριστική περίοδο, κυρίως για τον έλεγχο των διαβατηρίων και την εξυπηρέτηση των τουριστών να έρχεται στις περιοχές αυτές και στα αεροδρόμια ένας αριθμός δοκίμων αστυνομικών και θα έρθει εντός των ημερών και μεγαλύτερος αριθμός. Υπάρχουν προβλήματα σε ορισμένες περιοχές, που έχουν ιδιαιτερότητες, όπως η Σύμη που αναφέρατε και που και εγώ ο ίδιος την έχω επισκεφτεί και έχω δει τα προβλήματα, τα οποία έχουν σχέση με τις διαδικασίες που έχουν επιβληθεί από την Ευρωπαϊκή Ένωση για τους πολίτες τρίτων χωρών. Αναφέρομαι κύρια στους τουρίστες που έρχονται από την Τουρκία και που, παρά την καλή θέληση και τις περισσότερες ώρες απ' όσες προβλέπει το ωράριό τους, που εργάζονται οι αστυνομικοί εκεί, δεν μπορεί να συμπτυχθούν άλλο οι διαδικασίες αυτές, γιατί αυτό θα αποτελεί παράβαση των διαδικασιών της Ευρωπαϊκής Ένωσης. Υπάρχουν, λοιπόν, τέτοια προβλήματα, αλλά εντός των ημερών θα σταλεί μεγαλύτερος αριθμός δοκίμων αστυνομικών. Δεν είναι οι έμπειροι αστυνομικοί, οι οποίοι κάνουν οποιαδήποτε δουλειά, αλλά τη δουλειά αυτή που αφορά ελέγχους σε αεροδρόμια και λιμάνια μπορούν να την κάνουν. Έτσι πιστεύουμε ότι η κατάσταση θα βελτιωθεί.
Ευχαριστώ, κύριε Υπουργέ. Κύριε Κρεμαστινέ, έχετε τον λόγο.
Χαίρομαι με αυτά που ακούω, αλλά θα ήθελα, κύριε Υπουργέ, εάν μπορείτε να μας πείτε συγκεκριμένα και να δώσετε ένα διάγραμμα πώς θα διαφοροποιηθεί σε αριθμούς αυτή η ιστορία, δηλαδή, παραδείγματος χάριν, να πείτε ότι στην Στερεά Ελλάδα ισχύουν αυτά, για τη Δωδεκάνησο και τις σχετικές περιοχές ισχύουν αυτά. Θα ήθελα, δηλαδή, να εκφραστεί σε αριθμούς η προτεραιότητα, διότι τα προβλήματα τα γνωρίζετε και τα γνωρίζω και εγώ και δεν επιμένω. Επιμένω, όμως, στην προτεραιότητα, διότι από εκεί και πέρα δεν μπορείτε να κάνετε τίποτα ως Υπουργός εννοώ. Μπορείτε να κάνετε, όμως, μια προσπάθεια. Δηλαδή, στη Δωδεκάνησο είναι αυτός ο αριθμός, εκεί είναι αυτός ο αριθμός. Μεταξύ μας υπάρχει και σχόλιο, που εγώ δεν το παίρνω τοις μετρητοίς, διότι είναι συνδικαλιστικό σχόλιο ότι άλλες περιοχές έχουν καλύτερη αντιμετώπιση όσον αφορά τον αριθμό των στελεχών της ΕΛ.ΑΣ. που υπηρετούν. Αυτό δεν το συζητώ. Το ξέρετε καλύτερα από εμένα εσείς. Θα ήθελα, όμως, να ακούσω ότι θα πριμοδοτηθούν οι περιοχές αυτές για τους συγκεκριμένους λόγους και κυρίως τους τουριστικούς, που εξυπηρετούν την εικόνα του τουρισμού όλης της χώρας, διότι όταν ο άλλος πάει με το γιοτ για να φέρει τα λεφτά του και περιμένει τρεις ώρες - από ό,τι λένε - για να του σφραγίσουν το διαβατήριό του, αντιλαμβάνεστε ότι φεύγει από το λιμάνι και πάει κάπου αλλού, πάει στην απέναντι τουρκική αρχή και ελλιμενίζεται. Άρα, λοιπόν, είναι προβλήματα τα οποία είναι πρακτικά. Δεν είναι προβλήματα θεωρητικά, απλώς και μόνο να λέμε κάτι παραπάνω. Θέλω να τα δείτε με αυτό το πνεύμα και μας δώσετε μια συγκεκριμένη απάντηση επ' αυτού.
Κύριε Υπουργέ, έχετε τον λόγο.
Με αυτή τη λογική αντιμετωπίζουμε τα προβλήματα. Δεν κατανέμουμε με τον ίδιο αριθμό τη δύναμη των αστυνομικών σε όλες τις περιοχές της χώρας. Την κατανέμουμε ακριβώς ανάλογα με τις ανάγκες και τις ιδιαιτερότητες κάθε περιοχής. Όμως, κάποιοι που κάνουν σύγκριση, προφανώς, θέλουν περισσότερους αστυνομικούς και είναι θεμιτό αυτό. Δεν μπορεί να συγκρίνει κάποιος, για παράδειγμα, τη Λέσβο με τη Ρόδο, όπου εκεί υπάρχουν τα γνωστά προβλήματα του μεταναστευτικού. Δηλαδή, κάθε περιοχή έχει τις ιδιαιτερότητες τις δικές της. Τα στοιχεία αυτά είναι στη διάθεσή σας, φυσικά. Παρ' όλα αυτά τις επόμενες μέρες, όπως σας είπα, θα σταλεί ένας αρκετά μεγάλος αριθμός δοκίμων αστυνομικών, προκειμένου να διευκολύνουν τα τουριστικά ρεύματα. Σας ευχαριστώ.
Ευχαριστούμε τον κύριο Υπουργό. Ακολουθεί η δέκατη με αριθμό 1715/29-5-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «Μέτρα πρόληψης για την αποφυγή εκδήλωσης δασικών πυρκαγιών και αντιμετώπισης των συνεπειών τους εν όψει της νέας αντιπυρικής περιόδου». Κύριε Κατσώτη, έχετε τον λόγο.
Ευχαριστώ, κύριε Πρόεδρε. Βεβαίως, δεν είπατε για τις ερωτήσεις που δεν θα γίνουν, κύριε Πρόεδρε, σήμερα και δράττομαι της ευκαιρίας να πω κάτι σχετικά με την ερώτησή μου προς το Υπουργείο Εργασίας, που δεν θα γίνει, επειδή δεν ήρθε η κ. Αχτσιόγλου. Θεωρώ ότι είναι πολύ σημαντική η απουσία της και νομίζω ότι είναι σκόπιμη. Θέλω να το καταγγείλω αυτό σήμερα, με αφορμή την ερώτηση που κάνω στον Υπουργό Εσωτερικών γι' το θέμα αυτό που αναφέρατε προηγουμένως. Είναι σκόπιμη η απουσία της από τη σημερινή συζήτηση. Της το είπα, το είπα στους συνεργάτες της και το καταγγέλλω, γιατί δεν μπορεί να κάνει τέτοια πράγματα συνέχεια. Κύριε Πρόεδρε, έρχομαι τώρα στην ερώτηση που συζητάμε. Κύριε Υπουργέ, το ερώτημα είναι τι μέτρα θα πάρετε ως Κυβέρνηση για να αποσοβηθούν οι κίνδυνοι από την εκδήλωση πυρκαγιών τη φετινή αντιπυρική περίοδο και γενικότερα για τη θωράκιση της πυροπροστασίας της χώρας. Είναι γνωστό ότι αν συνυπάρξει μια σειρά επιβαρυντικών παραγόντων, όπως ξηρασία, υψηλές θερμοκρασίες, ισχυροί άνεμοι, τότε θα κινδυνέψουν και τη φετινή περίοδο ο δασικός μας πλούτος και η περιουσία του λαού μας. Ανησυχούμε, λοιπόν, έντονα και την εκφράσαμε αυτή την ανησυχία μας μέσα και από μια ημερίδα που κάναμε. Φαντάζομαι ότι πήρατε τα υλικά της, γιατί σημαντικοί άνθρωποι με μεγάλη πείρα κατέθεσαν τις απόψεις τους και πιστεύουμε ότι και αυτές οι απόψεις θα μπορούσαν να βοηθήσουν, αν πράγματι εδώ υπάρχει η πολιτική βούληση να παρθούν όλα εκείνα τα προληπτικά μέτρα, προκειμένου να αποφευχθούν οι καταστροφές και φέτος. Η αγωνία μας είναι βάσιμη και αν θα δούμε τις πρόσφατες μεγάλες πυρκαγιές στην Ηλεία και στη Νάξο, επιβεβαιώνεται η ανησυχία μας αυτή. Πηγάζει, όμως, κύριε Υπουργέ, και από τα ίδια τα αποτελέσματα της επικίνδυνης πολιτικής που εφαρμόζεται συνολικά από το 1998 και μετά, όπου άρχισε να αποδομείται αυτός ο στρατηγικός σχεδιασμός πυροπροστασίας στη χώρα μας, προς όφελος των επιχειρηματικών συμφερόντων. Η Κυβέρνηση σήμερα λέει ότι είναι καλύτερη η κατάσταση. Όμως, αν λάβουμε υπ' όψιν μας πώς εξελίχθηκε αυτή τη τριετία η πυροπροστασία, θα δούμε ότι συνεχίστηκε η καταστροφή δασικών εκτάσεων, αρκετά μεγάλων σε σχέση και με τα προηγούμενα χρόνια και, βεβαίως, μπορούμε να πούμε ότι οι πετσοκομμένοι προϋπολογισμοί αποτυπώνουν, αν θέλετε, και το μέγεθος του προβλήματος που υπάρχει για την προστασία των δασών αυτή την περίοδο. Είναι γεγονός ότι ο μέσος όρος των δαπανών για το Πυροσβεστικό Σώμα μειώθηκε το '15, '16, '17 και '18 από τη σημερινή Κυβέρνηση πολύ περισσότερο, σε σχέση με αυτόν που ήταν το 2009. Άρα συνέπεια αυτών είναι να έχουμε απουσία προληπτικών μέτρων, όπως δασικοί δρόμοι, αντιπλημμυρικές ζώνες, υδατοδεξαμενές, με αποτέλεσμα να υπάρχει δυσχέρεια στη λειτουργικότητα του Πυροσβεστικού Σώματος αναφορικά με τον κατασταλτικό τομέα, αφού διατηρείται, όπως κι εσείς είπατε και πρόσφατα στην επιτροπή, ένας πεπαλαιωμένος στόλος πυροσβεστικών οχημάτων που πάνω από το 55% περίπου είναι πέραν της εικοσαετίας. Άρα, λοιπόν, έχοντας υπ' όψιν όλα αυτά και το μειωμένο προσωπικό αλλά και αυτά που έχουμε συζητήσει κατ' επανάληψη εδώ, κύριε Υπουργέ, σε σχέση με τον κεντρικό σχεδιασμό, που είναι αναγκαίος να υπάρξει και όχι τη διάχυση - αν θέλετε - της πυροπροστασίας σε δήμους, περιφέρειες, σε άλλους φορείς, πρέπει να υπάρχει κεντρικός σχεδιασμός, ο οποίος να υλοποιείται με όλα αυτά τα προληπτικά μέτρα, προκειμένου πραγματικά να έχουμε προστασία των δασών και της περιουσίας του λαού μας. Πάνω σε αυτά θα θέλαμε την τοποθέτησή σας.
Ευχαριστώ, κύριε συνάδελφε. Τον λόγο έχει ο Αναπληρωτής Υπουργός Εσωτερικών κ. Νικόλαος Τόσκας.
Κύριε Πρόεδρε, κύριε Κατσώτη, εγώ χαίρομαι όταν υπάρχουν ερωτήσεις πάνω σε καίρια ζητήματα, όπως είναι το θέμα της πολιτικής προστασίας και της διαφύλαξης του φυσικού μας πλούτου και, μάλιστα, κατατίθεται με σοβαρό τρόπο. Να ξεκαθαρίσουμε δύο πράγματα. Οι αρμοδιότητες για την καταστολή των πυρκαγιών ανήκουν στο Πυροσβεστικό Σώμα. Η πρόληψη στην αρμοδιότητα των δασικών υπηρεσιών. Σε ό,τι αφορά τις περσινές πυρκαγιές, που είπατε, οι οποίες από ορισμένα κανάλια υπερπροβλήθηκαν και δόθηκε η εντύπωση ότι καταστράφηκε η χώρα, ήταν πολλές πυρκαγιές σε αριθμό αλλά ο αριθμός των καμένων εκτάσεων - περίπου διακόσιες τριάντα χιλιάδες στρέμματα - ήταν από τους μικρότερους της τελευταίας δεκαετίας. Και αυτό τι σημαίνει; Πολλές πυρκαγιές, λιγότερες καμένες εκτάσεις. Δεν θα είμαστε ποτέ ευτυχισμένοι, έστω κι αν καίγεται μόνο ένα στρέμμα. Όμως, αυτό τι σημαίνει; Σημαίνει ότι το Πυροσβεστικό Σώμα κάνει εξαιρετικά καλά τη δουλειά του κι έχει μικρό χρόνο επέμβασης. Τώρα, τι έχει γίνει; Κι αν θέλετε, τι έχει γίνει τα τελευταία δύο - τρία χρόνια στο θέμα της πολιτικής προστασίας; Γιατί πιστεύουμε ότι έχουν γίνει σημαντικά βήματα και στον εξορθολογισμό και στην καλύτερη οργάνωση και στην καλύτερη εκπαίδευση και στο συμμάζεμα - συντήρηση των τεχνικών μέσων, τα οποία, δυστυχώς, είναι παλιά - κυρίως αναφέρομαι στα αεροσκάφη - αλλά δεν είχαν συντηρηθεί συστηματικά ποτέ. Ξέρετε, τα περισσότερα είναι του '74 και τα «νεότερα» είναι του 2000-2001. Εμείς τι κάναμε πάνω σε αυτά τα θέματα; Κατ' αρχάς πάρθηκαν νομοθετικές πρωτοβουλίες με την ανανέωση της θητείας χιλίων πεντακοσίων πυροσβεστών εποχικής απασχόλησης και μάλιστα για μεγαλύτερη διάρκεια, όχι για πέντε μήνες, όπως μέχρι τώρα, αλλά για έξι μήνες. Ολοκληρώθηκε η διαδικασία ένταξης στο μόνιμο προσωπικό δύο χιλιάδων εκατόν εξήντα πέντε πυροσβεστών πενταετούς υποχρέωσης, παρ' ότι κάποιοι έλεγαν ότι αυτό δεν θα γίνει και παρ' ότι κάποιοι τους είχαν έντεχνα ξεχάσει και δεν τους είχαν υπολογίσει στο προσωπικό, το οποίο ήταν προς μονιμοποίηση. Άρχισαν να εισάγονται στην Πυροσβεστική Ακαδημία με πανελλήνιες εξετάσεις οι νέοι πυροσβέστες, οι νέοι αξιωματικοί πυροσβέστες και οι υπαξιωματικοί. Σε ό,τι αφορά την αεροπυρόσβεση, για πρώτη φορά στάλθηκαν για επισκευή στην Αμερική και σε ευρωπαϊκές χώρες κινητήρες των αεροσκαφών CL215 και CL415 με αποτέλεσμα να έχουμε καλύτερη διαθεσιμότητα. Τα αεροσκάφη PZL τα μικρά, που είναι για άμεση επέμβαση, συντηρήθηκαν με χρήματα, ας το πω, που δόθηκαν το πρώτο εξάμηνο του 2015 που ήμουν Υφυπουργός Εθνικής Άμυνας. Άρχισαν να χρησιμοποιούνται μέσα που δεν χρησιμοποιούνταν, παρ' ότι τα είχαμε. Αναφέρομαι στα ελικόπτερα του στρατού - τα Σινούκ - και στα ελικόπτερα της Πυροσβεστικής, που μέχρι πριν τρία χρόνια έκαναν πτήσεις μόνο VIP και τώρα εκπαιδεύτηκαν, συντηρήθηκαν και χρησιμοποιούνται πλέον εκτεταμένα για πυρόσβεση. Είναι πέντε ελικόπτερα της Πυροσβεστικής και βάλαμε και τα ελικόπτερα της Αστυνομίας να επιτηρούν από φέτος. Έγιναν, δηλαδή, σοβαρά βήματα και στο θέμα της εκπαίδευσης. Έγιναν συνεργασίες με ξένες χώρες, θα έρθουν ξένοι πυροσβέστες αυτό το καλοκαίρι και θα πάνε οι δικοί μας στη Γαλλία και στην Καλιφόρνια για να δουν πώς σβήνουν κι εκεί τις φωτιές. Έχουν γίνει σοβαρά βήματα και έχει δοθεί ώθηση στα θέματα της αντιμετώπισης των πυρκαγιών. Πιστεύω ότι είμαστε σε αρκετά καλή κατάσταση. Πάντα υπάρχουν περιθώρια για βελτίωση και πάντα θα χρειάζονται και ειδικές προτάσεις για προώθηση αυτών των θεμάτων.
Ευχαριστούμε, κύριε Υπουργέ. Κύριε Κατσώτη, έχετε τον λόγο.
Κύριε Υπουργέ, εμείς δεν ανησυχούμε έτσι. Λάβαμε υπ' όψιν μας και λαμβάνουμε υπ' όψιν μας το τι είναι αυτά τα προληπτικά έργα που γίνονται, προκειμένου να υπάρχει μεγάλη προστασία στον δασικό μας πλούτο. Και όπως πολύ καλά ειπώθηκε στην επιτροπή, 1 ευρώ για την πρόληψη είναι 7 ευρώ για την καταστολή. Κάπως έτσι έχετε μετρήσει κι εσείς στατιστικά το πόσο συμβάλλει η ίδια η πρόληψη σε σχέση και με τις δαπάνες. Τα ερωτήματα που κάναμε - αν έγιναν δασικοί δρόμοι, αν έγιναν αντιπυρικές ζώνες, αν οι υδατοδεξαμενές είναι πράγματι σε τέτοια κατάσταση - δεν απαντήθηκαν από εσάς ούτε τώρα ούτε στην επιτροπή από τον Γενικό Γραμματέα καθώς και από τον Αρχηγό του Πυροσβεστικού Σώματος. Είπατε για το νομοθετικό πλαίσιο που κάνατε και για το προσωπικό που πήρατε. Όμως, κύριε Υπουργέ, δεν κάνατε δεκτή την τροπολογία που εμείς καταθέσατε, που αντιμετώπιζε - αν θέλετε - το ζήτημα όλων αυτών των εργαζομένων στην Πυροσβεστική, των τριών και τεσσάρων μορφών απασχόλησης που υπάρχουν σήμερα, με μεγάλη πείρα και πολλά χρόνια δουλειάς, όπου το λύναμε μέσα από την πρόταση που κάναμε να προσληφθούν στην πολιτική προστασία. Πήρατε, όμως, φέτος, δόθηκε κονδύλι για πρόσληψη πέντε χιλιάδων εξήντα έξι ανθρώπων σε κοινωφελή προγράμματα για την πολιτική προστασία. Άρα υπάρχει ανάγκη - το επιβεβαιώνετε κι εσείς - γι' αυτή την κίνηση που κάνατε να προσληφθούν τόσοι άνθρωποι για την πολιτική προστασία. Θα μπορούσατε, λοιπόν, να αποδεχτείτε αυτή την πρόταση που είχαμε κάνει και να λυνόταν το ζήτημα και των εποχικών, οι οποίοι είναι ξεκρέμαστοι, είναι μόνο για φέτος, σας απαγορεύουν να τους έχετε συνέχεια με συμβάσεις, καθώς, επίσης, και τους πενταετείς, οι οποίοι θεωρούνται ότι δεν έχουν τα κριτήρια για να ενταχθούν σαν μόνιμοι στο σώμα. Θα μπορούσαν, λοιπόν, όλοι αυτοί να απορροφηθούν και να έχει αντιμετωπιστεί το πρόβλημα των μορφών απασχόλησης που υπάρχουν στο ίδιο το σώμα. Είπατε κι εσείς ότι υπάρχουν εξελίξεις και ήδη έχετε προμηθευτεί αεροπλάνα, τα ανταλλακτικά έχουν έρθει, επισκευασμένα κ.λπ.. Όμως, ωστόσο, κύριε Υπουργέ, μόλις προχθές ακόμα παραλάβατε από χορηγούς αναγκαία υλικά για την πυρόσβεση, όπως έναν κρουνό για το ελικόπτερο, σωλήνες, που - αν υπήρχαν - στη Λακωνία, για παράδειγμα, θα είχαμε αποσοβήσει το κάψιμο τέτοιας μεγάλης έκτασης στα δάση. Αυτά, λοιπόν, είναι πράγματα που συμβάλλουν στην πρόληψη. Και επειδή ο προϋπολογισμός, ακριβώς, είναι μειωμένος, δεν μπορούν να γίνουν όλα αυτά που χρειάζονται και που απαιτούνται για να υπάρξει αυτή η σημαντική πρόληψη και η προετοιμασία, ώστε να μπορούμε να πούμε ότι το Πυροσβεστικό Σώμα σήμερα είναι ικανό και έχει όλα αυτά τα υλικά για να αντιμετωπίσει την οποιαδήποτε πυρκαγιά. Υπάρχουν σοβαρά ζητήματα με το προσωπικό, τα οποία τα θέσαμε και στην επιτροπή, κύριε Υπουργέ, αλλά ο χρόνος εδώ είναι πολύ λίγος. Θέσαμε πολλά ερωτήματα, αλλά δεν πήραμε απαντήσεις, για το ωράριό τους για παράδειγμα. Δεν μπορεί ο άλλος, όταν είναι εβδομήντα και ογδόντα ώρες στην πυρκαγιά συνεχόμενα, να αποδώσει. Δεν μπορεί να κάνει τίποτα. Άρα δεν μπορεί να είναι χωρίς ωράριο, κύριε Υπουργέ. Δεν μπορεί να μην έχουν στολές. Αυτές φθείρονται. Είπατε πως είναι ακριβές ότι κάνει 2.000 ευρώ - εσείς το είπατε ή ο Γραμματέας της Προστασίας - η στολή για τον κάθε πυροσβέστη. Ναι αλλά άμα δεν έχει στολή, πώς θα γίνει; Αυτή φθείρεται. Είναι και αυτά προληπτικά μέτρα. Πρέπει να έχει τα απαραίτητα μέσα ο ίδιος ο πυροσβέστης για να πέσει σαν ήρωας - όπως το λέμε - στη φωτιά και να σώσει τον δασικό πλούτο αλλά και τη περιουσία του ίδιου του λαού μας. Δεν μπορεί να μην πηγαίνει στο σπίτι το βράδυ. Δεν μπορεί να έχουμε θανάτους ή τραυματισμούς. Άρα, λοιπόν, όλα αυτά είναι αναγκαία. Και πρέπει να υπάρξει ένας πολύ καλός σχεδιασμός και η πολιτική βούληση για να δοθεί το αναγκαίο ποσό, μία τέτοια χρηματοδότηση, έτσι ώστε, πραγματικά, να υπάρξει μία προετοιμασία που να αντιμετωπίσει την οποιαδήποτε κατάσταση. Ευχαριστώ.
Ευχαριστώ, κύριε συνάδελφε. Τον λόγο έχει ο κύριος Υπουργός.
Κύριε Κατσώτη, τόσα και άλλα τόσα χρειάζονται για το Πυροσβεστικό Σώμα. Εγώ θα συμφωνήσω ότι τα επόμενα χρόνια πρέπει να δοθεί ιδιαίτερη προσπάθεια και περισσότερα χρήματα για την κάλυψη των αναγκών του Πυροσβεστικού Σώματος, γιατί, πράγματι, οι κλιματολογικές συνθήκες επιβαρύνονται. Και πλέον θα υπάρχουν προβλήματα όχι μόνο με τις δασικές πυρκαγιές αλλά και προβλήματα πλημμυρών, δηλαδή, προβλήματα λόγω των κλιματολογικών συνθηκών σε όλη τη διάρκεια του χρόνου. Και αυτό δεν ισχύει μόνο για τη χώρα μας. Ισχύει για όλο τον κόσμο. Φέτος δόθηκαν από το Υπουργείο Εσωτερικών 18.400.000 ευρώ σε δήμους και οργανισμούς ΟΤΑ για την κάλυψη των δράσεων πυροπροστασίας. Δόθηκαν αυτά που είπαμε πριν. Οι προτάσεις σας που είχαν γίνει σε ό,τι αφορά το νομοσχέδιο ήταν σε σωστή κατεύθυνση, αλλά είχαν δυσβάσταχτο κόστος. Εάν με ρωτήσετε, εάν χρειάζεται περισσότερο προσωπικό και στη διάρκεια του χειμώνα και ιδιαίτερα την περίοδο της άνοιξης για να καθαρίζουν τους διάφορους δασικούς χώρους, θα σας πω ναι. Γι' αυτό φέτος αυξήσαμε τον χρόνο πρόσληψης των εποχικών πυροσβεστών από πέντε σε έξι μήνες. Μακάρι να υπήρχε η οικονομική δυνατότητα να έχουμε πανίσχυρο, πιο δυνατό μηχανισμό πολιτικής προστασίας του Πυροσβεστικού Σώματος. Υπάρχουν, όμως, τα προβλήματα. Βλέπετε τι γινόταν τα προηγούμενα χρόνια. Είχαμε ελικόπτερα και δεν χρησιμοποιούνταν. Είχαμε ελικόπτερα και χρησιμοποιούνταν για πτήσεις VIP. Αναφέρατε τους κάδους. Πράγματι πήραμε κάδους μέσω χορηγιών. Είχαν να παραληφθούν κάδοι από το 1990. Είχαν σαπίσει οι κάδοι και τρέχαμε να βρούμε. Βρήκαμε και είμαστε έτοιμοι. Χρειάζεται διαχρονική προσπάθεια. Εμείς κάνουμε αυτό που πρέπει να κάνουμε με τα όχι πολλά χρήματα που έχουμε και με το προσωπικό που έχουμε. Και πιστεύω ότι και το προσωπικό του Πυροσβεστικού Σώματος καταβάλλει υπεράνθρωπες προσπάθειες, αλλά και εμείς αναγκαζόμαστε να μπούμε σε λεπτομέρειες, όπως οι σωλήνες και οι κάδοι, που - αν θέλετε - δεν είναι επιπέδου Υπουργού, αλλά μπροστά στην ανάγκη και μπροστά στην προστασία της χώρας όλα είναι υποχρέωση του Υπουργού. Και μπαίνουμε ακόμα και σε αυτές τις λεπτομέρειες, για να δώσουμε στους ανθρώπους αυτού του Πυροσβεστικού Σώματος όλες τις δυνατότητες ή τις όσο δυνατόν περισσότερες δυνατότητες για την αντιμετώπιση των αναγκών. Κάνουμε ό,τι μπορούμε σε δύσκολες συνθήκες, αλλά πιστέψτε με το Πυροσβεστικό Σώμα τα τελευταία δύο χρόνια έχει αλλάξει τελείως όψη, δυνατότητες και - θα έλεγα - νοοτροπία. Σας ευχαριστώ.
Σας ευχαριστώ, κύριε Υπουργέ. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και τέσσερις συνοδοί εκπαιδευτικοί από την Ελληνογαλλική Σχολή «Ευγένιος Ντελακρουά». Σας ευχαριστούμε, παιδιά, για την επίσκεψη στην ελληνική Βουλή. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Είμαστε σε μια διαδικασία - για να ξέρετε τι κάνουμε τώρα - κοινοβουλευτικού ελέγχου, όπου διάφοροι Βουλευτές από τα κόμματα της Βουλής ερωτούν τον Υπουργό Προστασίας του Πολίτη, πώς θα αντιμετωπίσει το ενδεχόμενο αυξημένων πυρκαγιών κατά τη διάρκεια της καλοκαιρινής περιόδου και ο Υπουργός απαντά. Ακολουθεί η ενδέκατη με αριθμό 1672/21-5-2018 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Αντιπυρική προετοιμασία της χώρας εν όψει της καλοκαιρινής περιόδου». Τον λόγο έχει ο κ. Κατσαφάδος για δύο λεπτά για την πρωτολογία του.
Ευχαριστώ πολύ, κύριε Πρόεδρε. Πραγματικά, κύριε Υπουργέ, ενώ δηλώσατε την ευαρέσκειά σας όταν ο συνάδελφος Βουλευτής του Κομμουνιστικού Κόμματος σας κατέθεσε αυτή την ερώτηση και είπατε ότι αυτές είναι χρήσιμες ερωτήσεις να συζητούνται, δεν μπορώ να καταλάβω για ποιον λόγο συζητούνται με τέτοια καθυστέρηση. Και αν είναι να συζητάμε για τον σχεδιασμό της αντιπυρικής περιόδου τέλη Ιουνίου, νομίζω ότι απέχουμε πολύ από την πραγματικότητα. Τη δική μου ερώτηση, λοιπόν, σας την έχω καταθέσει με αφορμή τις πυρκαγιές οι οποίες εκδηλώθηκαν στην Πελοπόννησο στις αρχές της άνοιξης, αλλά και με αφορμή όλη τη διαδικασία την οποία βιώσαμε. Γιατί εγώ βίωσα τις καταστροφικές πυρκαγιές τόσο στον Νομό Λακωνίας και στη Μάνη πέρυσι το καλοκαίρι όσο και στα Κύθηρα, που είναι ένα νησί το οποίο είναι στην εκλογική μου περιφέρεια. Δεν βίωσα τη μεγάλη φωτιά του Καλάμου. Και πραγματικά, κύριε Υπουργέ, δεν μπορώ να καταλάβω ενώ χαίρεστε να σας κάνουμε αυτές τις ερωτήσεις, γιατί δεν έρχεστε να τις απαντήσετε. Φυσικά κατηγορείτε τα μέσα μαζικής ενημέρωσης, τους φορείς και τους πολίτες οι οποίοι αγανάκτησαν από αυτή την ανικανότητα στη διαχείριση που είχε η Πυροσβεστική στα περυσινά φαινόμενα με τις πυρκαγιές. Εσείς, όμως, ήσασταν, κύριε Υπουργέ, ο οποίος δηλώσατε για την αναποτελεσματικότητα του Πυροσβεστικού Σώματος. Δικές σας δηλώσεις ήταν πέρυσι το καλοκαίρι. Βέβαια μέσα σε εννιά μήνες μας λέτε ότι πλέον το Πυροσβεστικό Σώμα έχει τις δυνατότητες και τα στελέχη του είναι ικανά για να αντιμετωπίσουν όλες αυτές στις πυρκαγιές. Εσείς όταν σας λέγαμε για το έλλειμμα και για τον περυσινό επιχειρησιακό υπαρχηγό, τον οποίο είχατε ορίσει εσείς, κύριε Υπουργέ, και σας μιλάγαμε για την ανικανότητα και ότι σε αυτόν οφειλόταν η έλλειψη διαχείρισης και σωστής οργάνωσης, τότε λέγατε ότι δεν ίσχυε, αλλά βέβαια μετά τον αποστρατεύσατε. Εγώ, λοιπόν, σας κατέθεσα αυτή την ερώτηση και ζητάω να μου απαντήσετε, κύριε Υπουργέ, σε σχέση με όλα αυτά τα οποία είπατε στην προηγούμενη τοποθέτηση. Ποια είναι η κατάσταση στα πτητικά μέσα με νούμερα και με αριθμούς; Πόσα αεροπλάνα πετάνε τώρα, πόσα ελικόπτερα πετάνε τώρα; Ποια είναι η κατάσταση στα θαλάσσια μέσα; Πόσα οχήματα επιχειρησιακά μπορούν να λειτουργήσουν στην Πυροσβεστική; Και τι γίνεται με το έμψυχο δυναμικό; Αλλά θέλω να σας παρακαλέσω, να μη λέμε το τι έκαναν οι προηγούμενοι. Να μας πείτε με νούμερα αυτή την στιγμή, ποια είναι η επιχειρησιακή δυνατότητα της Πυροσβεστικής Υπηρεσίας.
Ευχαριστώ, κύριε συνάδελφε. Τον λόγο έχει ο κύριος Υπουργός.
Κύριε Κατσαφάδο, δεν περιμέναμε την ερώτηση τη δική σας ή και άλλων, προκειμένου να αρχίσουμε την προετοιμασία για τη φετινή αντιπυρική περίοδο. Η προετοιμασία για τη φετινή αντιπυρική περίοδο έχει αρχίσει μετά το πέρας του προηγούμενου καλοκαιριού, γιατί αλλιώς δεν θα προφταίναμε τίποτα. Και ξέρετε κάτι; Ξέρετε ποιο ήταν το κυριότερο εμπόδιο στη φετινή προετοιμασία για την αντιπυρική περίοδο; Ξέρετε ότι τα έτη 2012,2013,2014 δεν πληρώθηκαν τα ελικόπτερα τα οποία μισθώθηκαν και ήρθαν; Και ξέρετε ότι - λογικά θα έλεγα - η διεθνής υπηρεσία στην οποία ανατέθηκε ο διαγωνισμός μας λέει: «Ξέρετε εάν δεν πληρωθούν τα προηγούμενα, πώς θα σας δώσω εγώ;». Μιλάω για 8 εκατομμύρια. Δηλαδή φέσια, δηλαδή τρέχαμε με τα λίγα λεφτά που έχουμε, να αντιμετωπίσουμε καταστάσεις που βρήκαμε. Και βεβαίως θα πω ποια ήταν η κατάσταση προηγούμενα. Και βεβαίως θα πω για τους κάδους που δεν είχαν παρθεί ποτέ. Και βεβαίως θα πω για την κατάσταση αντιμετώπισης του προσωπικού, όπου υπήρχαν πάρα πολλές κατηγορίες προσωπικού που είχαν αφεθεί στην τύχη τους, και ειδικά οι πενταετείς πυροσβέστες οι οποίοι περίμεναν μονιμοποίηση χωρίς να έχει προβλεφθεί από το Υπουργείο Μεταρρύθμισης ο αριθμός των θέσεων μονιμοποίησης. Επομένως εμείς έχουμε κάνει ό,τι μπορούμε. Και ξέρετε κάτι; Εάν θέλετε να κάνω καινούργια τα αεροσκάφη του 1974, συγγνώμη αλλά τέτοιες μαγικές ικανότητες εγώ δεν έχω και δεν νομίζω να έχει και κανένας. Τι μπορεί να κάνει αυτή η Κυβέρνηση, με χρήματα τα οποία έδωσε επιπλέον ο κύριος Πρωθυπουργός με δική του παρέμβαση; Να συντηρήσουμε τους κινητήρες των αεροσκαφών, ώστε να έχουν όσο το δυνατό καλύτερη πτητική διαθεσιμότητα. Μπορούμε να βελτιώσουμε το νομοθετικό πλαίσιο, ώστε να μην είναι εκατό κατηγορίες ανθρώπων αλλά όσο γίνεται να μειώσουμε τις διάφορες στρεβλώσεις. Βεβαίως εδώ πρέπει να αναφέρουμε και τα προβλήματα. Ανέφερα και πέρυσι τα προβλήματα και θα αναφέρω τώρα τις βελτιώσεις. Έτσι προχωράει το ζήτημα αναφέροντας τα αρνητικά και τα θετικά. Εμείς, λοιπόν, κάνουμε ό,τι μπορούμε και μάλιστα επεμβαίνει ο Υπουργός σε λεπτομερειακά θέματα πέραν των αρμοδιοτήτων του, προκειμένου να υπάρξουν γρήγορες λύσεις. Μακάρι να γινόταν αυτό σε συνεχή βάση. Σας ευχαριστώ.
Σας ευχαριστώ, κύριε Υπουργέ. Κύριε Κατσαφάδο, έχετε τον λόγο.
Νούμερα δεν άκουσα, κύριε Υπουργέ. Και επειδή δεν άκουσα νούμερα, να σας πω εγώ κάποια νούμερα και θέλω να μου τα επιβεβαιώσετε ή να μου τα διαψεύσετε. Αυτή τη στιγμή, κύριε Υπουργέ, σε επιχειρησιακή ετοιμότητα - τυπικά επιχειρησιακή ετοιμότητα και θα καταλάβετε τι θέλω να πω - υπάρχουν πέντε αεροσκάφη Καναντέρ. Καταθέτω στα Πρακτικά τη δήλωσή σας, όπου Απρίλη το πολύ Μάη θα ήταν έτοιμοι οι δώδεκα κινητήρες και τα δέκα εκατομμύρια ευρώ τα οποία είπε ο Πρωθυπουργός μετά τη φωτιά στον Κάλαμο στους πιλότους ότι θα είναι έτοιμα. Πέντε! [[Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συγκεκριμένα χθες ένα μπορούσε να πετάξει. Το λέω αυτό για να είμαστε ακριβείς και να μιλάμε με νούμερα. Ό,τι έχει να κάνει, λοιπόν, με τα αεροσκάφη, που είπατε ότι δώσατε τα 10 εκατομμύρια, μάλλον θα τα χρησιμοποιήσουμε για την επόμενη αντιπυρική περίοδο. Σε αυτή δεν προβλέπεται κάτι. Δεύτερον, είχατε μιλήσει για το Εθνικό Κέντρο Πολιτικής Προστασίας στην Πτολεμαΐδα. Ήταν δική σας εξαγγελία. Εσείς το είχατε αναλάβει. Υπάρχει; Έχει γίνει κάτι; Οι πληροφορίες μου μου λένε ότι δεν έχει γίνει τίποτα, δεν υπάρχει αυτό το κέντρο. Ήταν δική σας πρωτοβουλία, εσείς μιλήσατε, υπήρχε ενδιαφέρον από τους Γάλλους, υπήρχε ενδιαφέρον από άλλες χώρες. Υπάρχει; Δεν υπάρχει. Τρίτον, μιλήσατε για τα ελικόπτερα που κάποιοι έκαναν βόλτες, όπως λέτε, για VIP. Το Πυροσβεστικό Σώμα, λοιπόν, διαθέτει πέντε ιδιόκτητα ελικόπτερα. Πόσα είναι σε επιχειρησιακή ετοιμότητα; Τρία!
Τρία;
Τρία, βεβαίως, κύριε Υπουργέ, γιατί δεν υπάρχουν πιλότοι. Υπάρχουν πιλότοι;
Θα έρθετε τώρα να πάμε…
Υπάρχουν πιλότοι; Αν υπάρχουν πιλότοι, κύριε Υπουργέ, γιατί αυτή τη στιγμή το Πυροσβεστικό Σώμα έχει δέκα πιλότους, πείτε μου πώς μπορούν και τα πέντε να είναι σε επιχειρησιακή ετοιμότητα είκοσι τέσσερις ώρες το εικοσιτετράωρο με δέκα πιλότους; Δεν έχετε βγάλει διαγωνισμό για να πάρετε τρεις ιδιώτες πιλότους για να μπορούν; Άρα δεν είναι σε επιχειρησιακή ετοιμότητα. Εσείς ο ίδιος το παραδέχεστε. Μπορεί να είναι ικανά να πετάξουν, δεν έχουν τα στελέχη για να μπορέσουν να πετάξουν. Γιατί βγάλατε τον διαγωνισμό για τους τρεις πιλότους τώρα και δεν τον είχατε βγάλει νωρίτερα, για να είναι όντως σε επιχειρησιακή ετοιμότητα και τα πέντε και να μη λέτε ότι κάποιοι τα παίρνουν για να κάνουν βόλτες; Σε ό,τι έχει να κάνει με την ένταξη των Σινούκ, δεν ξέρω αν η χρησιμότητά τους είναι τόσο σημαντική για να καλύψουν τις ανάγκες της Πυροσβεστικής Υπηρεσίας και δη σε μια τέτοια εθνικά κρίσιμη περίοδο. Βεβαίως και υπάρχουν τρία Σινούκ τα οποία έχετε στη διάθεση του Πυροσβεστικού Σώματος, αλλά μέχρι στιγμής δεν έχουν χρησιμοποιηθεί. Σας είχαμε πει να μπορέσει να φτιαχτεί ένα κέντρο, να υπάρχει ένα ελικόπτερο στα Κύθηρα, για να μπορεί να υπάρχει ένας συντονισμός στη νότια Πελοπόννησο. Οι πληροφορίες μου πάλι μου λένε ότι - και περιμένουμε να δούμε το κόστος το τίμημα για τα ενοικιαζόμενα μεσαία και μεγάλα ελικόπτερα, γιατί χθες μου λένε ότι έγινε η υπογραφή - θα το κάνετε στην Καλαμάτα. Είναι καλοδεχούμενο, αλλά να δούμε αν ο σχεδιασμός μπορεί να καλύψει όλη τη νότια Πελοπόννησο. Επίσης, κύριε Υπουργέ, σε ό,τι έχει να κάνει με τα οχήματα. Περίπου το 30% των οχημάτων του Πυροσβεστικού Σώματος είναι εκτός λειτουργίας. Υπήρχε το 2014 από την Πυροσβεστική Υπηρεσία σε συνεργασία με τις δεκατρείς περιφέρειες της χώρας στα πλαίσια του ΕΣΠΑ 2014-2020 ένα πρόγραμμα για υλοποίηση προμήθειας πυροσβεστικών οχημάτων. Υπάρχουν τεράστιες καθυστερήσεις. Δεν έχει γίνει σχεδόν τίποτα. Ενδεικτικά να σας αναφέρω για το τι σημασία έχουν τα νούμερα - και δώστε μου λίγο χρόνο, σας παρακαλώ πολύ, κύριε Πρόεδρε - για αυτά τα πολύπαθα Κύθηρα. Στα Κύθηρα αυτή τη στιγμή λειτουργούν δυο από τα επτά απαρχαιωμένα οχήματα άνω των είκοσι πέντε ετών που έχουν. Πριν από λίγο καιρό δόθηκαν πινακίδες σε ένα άλλο όχημα μιας δασικής υπηρεσίας είκοσι πέντε ετών. Θα έρθει ο κύριος Υπουργός - ή να τον ενημερώσω - και θα μας πει ότι επισκευάστηκαν άλλα τέσσερα οχήματα. Για να καταλάβετε την τραγικότητα και πώς επισκευάζονται αυτά τα οχήματα και τι επιχειρησιακές δυνατότητες έχουν, από τα τέσσερα οχήματα τα οποία επισκευάστηκαν για τον Πυροσβεστικό Σταθμό των Κυθήρων, τα δυο έμειναν στον δρόμο, δεν μπορούσαν να φτάσουν στα Κύθηρα. Κύριε Υπουργέ, από τα τέσσερα που επισκευάστηκαν, τα δυο δεν μπόρεσαν να φτάσουν στα Κύθηρα. Σε ό,τι έχει να κάνει με το έμψυχο δυναμικό, ανώτατοι αξιωματικοί ήταν αυτοί οι οποίοι είχαν μιλήσει και είχαν πει ότι είναι πλημμελής ο επιχειρησιακός σχεδιασμός και τιμωρήθηκαν κιόλας. Τιμωρήσατε, κύριε Υπουργέ, αυτούς που έλεγαν ότι υπάρχει ένα πρόβλημα σχεδιασμού και να κάτσουμε να το ξαναδούμε. Σε ό,τι έχει να κάνει με τους εποχικούς πυροσβέστες, ευτυχώς που ήταν η «FRAPORT» και καταλαβαίνετε τι θέλω να πω. Εάν δεν ήταν να μετακινηθούν πυροσβέστες για να καλύψουν τα κενά στα αεροδρόμια τα οποία έχει η «FRAPORT», τους εποχικούς πυροσβέστες δεν θα τους έπαιρναν στο τέλος του Απρίλη. Είναι, λοιπόν, πάρα πολύ σοβαρά θέματα αυτά που σας είπα. Εγώ σας μίλησα με αριθμούς, σας μίλησα με νούμερα, κύριε Υπουργέ, όχι με το τι κάνουν τα ελικόπτερα και τι ταξίδια υπάρχουν. Αυτή τη στιγμή πόσα Καναντέρ μπορούν να πετάξουν; Πόσα ελικόπτερα υπάρχουν; Πότε θα πάρετε αυτούς τους τρεις ιδιώτες πιλότους; Τι θα γίνει με τα οχήματα; Τι θα γίνει με τα θαλάσσια μέσα, τα οποία δεν έχουν καμμία πιστοποίηση και δεν έχουν περάσει από κανέναν νηογνώμονα; Ο σταθμός στην Καβάλα δεν λειτουργεί. Είναι σοβαρά θέματα αυτά που σας ανέφερα.
Ευχαριστώ, κύριε συνάδελφε. Ο κύριος Υπουργός έχει τον λόγο.
Κύριε Κατσαφάδο, θα μπορούσατε να κάνετε μια πιο απλή ερώτηση: «Γιατί καίγονται τα δάση, γιατί πιάνουν φωτιές;». Διότι εδώ, εκεί που μας χρωστάγατε, μας ζητάτε και το βόδι! Δεν πήρατε ποτέ τα τελευταία χρόνια πιλότους για τα ελικόπτερα. Δεν τα χρησιμοποιούσατε καν. Εσείς μου λέτε ότι οι πιλότοι δεν φτάνουν και τη στιγμή που έχουμε κάνει διαγωνισμό μας λέτε: «Γιατί καθυστέρησε ο διαγωνισμός;». Ε, αυτές οι ερωτήσεις είναι υποκριτικές! Επίσης, χρησιμοποιείτε αριθμούς πυροσβεστικών οχημάτων, τα οποία έχουν παλιώσει, έχουν αχρηστευτεί και βρίσκονται εκεί προς απόσυρση σε διάφορους σταθμούς και λέτε «Μα, γιατί είναι χαλασμένα;». Την εποχή των παχιών αγελάδων δεν πήρατε ούτε ένα αεροσκάφος αεροπυρόσβεσης, τότε που υπήρχαν οι γραμμές παραγωγής, γιατί τώρα και να έχεις τα λεφτά, δεν υπάρχουν και ρωτάτε «γιατί χαλάνε τα αεροπλάνα;».
Πόσα πετάνε, ρωτάμε.
Θα σας πω πόσα πετάνε, γιατί υπάρχει μια συνεχής προσπάθεια από πλευράς Πολεμικής Αεροπορίας. Ξέρετε κάτι, δεν είμαι μηχανικός αεροσκαφών, ούτε ανήκουν στο Υπουργείο Προστασίας του Πολίτη τα αεροσκάφη, αλλά να σας απαντήσω, γιατί κάθε μέρα το παρακολουθώ το θέμα και μάλλον έχω περισσότερη αγωνία. Θα σας απαντήσω και για τα Κύθηρα μετά, που προσπαθείτε να τα κάνετε σύμβολο. Αυτή τη στιγμή, απ' ό,τι ξέρω, πρέπει να πετάνε πέντε αεροσκάφη - από χθεσινές πληροφορίες που είχα - τρία CL 415 στη Θεσσαλονίκη και δύο CL 215 εδώ. Από τους δώδεκα κινητήρες, έχουν έρθει οι οκτώ από την Αμερική. Εσείς δεν στείλατε κανέναν και ρωτάτε γιατί καθυστέρησαν οι κινητήρες.
Πετάνε τα αεροπλάνα, κύριε Υπουργέ;
Ναι, ναι. Γιατί πιάνουν φωτιές και γιατί δεν χρησιμοποιήσαμε τα Σινούκ, μας ρωτάτε. Μα, αφού δεν έπιασαν φωτιές, πώς να τα χρησιμοποιήσουμε; Κοιτάξτε, ή θα μιλήσουμε με λογική ή θα μιλήσουμε με παραλογισμό. Γιατί, αν ρωτάτε γιατί δεν πέταξαν τα Σινούκ τη στιγμή που δεν χρειάστηκε να χρησιμοποιηθούν, νομίζω ότι πάμε σε πλαίσια παραλογισμού.
Δεν σας είπα αυτό, κύριε Υπουργέ.
Για τα δε Κύθηρα, ρωτήστε τον φίλο σας τον δήμαρχο που ζήταγε είκοσι πέντε ελικόπτερα βαρέως τύπου πέρυσι και υπάρχουν είκοσι τρία σε όλο τον κόσμο.
Ευχαριστώ, κύριε Υπουργέ. Ακολουθεί η δωδέκατη με αριθμό 1673/21-5-2018 επίκαιρη ερώτηση δεύτερου κύκλου του Βουλευτή Αχαΐας κ. Ανδρέα Κατσανιώτη προς τον Υπουργό Εσωτερικών, με θέμα: «Προβλήματα στον καταυλισμό Ρομά της Πάτρας». Ο κ. Κατσανιώτης έχει τον λόγο, για να αναπτύξει την επίκαιρη ερώτηση.
Ευχαριστώ, κύριε Πρόεδρε. Με έκπληξη τις προηγούμενες μέρες με ενημέρωσαν από το γραφείο του κυρίου Υπουργού ότι επιτέλους μετά από έναν χρόνο θα συζητηθεί αυτή η ερώτηση. Ξέρετε, αφορμή γι' αυτή την ερώτηση, κύριε Πρόεδρε, ήταν η σύλληψη του δολοφόνου του Ζαφειρόπουλου στον καταυλισμό Ρομά στον Ριγανόκαμπο. Από τότε προσπαθώ να έρθει ο Υπουργός εδώ και να απαντήσει σ' αυτή την ερώτηση, αλλά ο Υπουργός δεν έρχεται. Κύριε Υπουργέ, μας προσβάλλει αυτό και δι' ημών προσβάλλει και τους ανθρώπους που μας έχουν στείλει εδώ. Και εδώ μας έχουν στείλει, για να σας ελέγχουμε. Αυτή η ερώτηση παραμένει επίκαιρη, λόγω της ανικανότητας της Κυβέρνησης. Μάλλον, κύριε Υπουργέ, έχετε άλλες δουλειές. Μάλλον, κύριε Υπουργέ, ασχολείστε με το ιδεολογικό μωρό, τον «Ρουβίκωνα», που μπουσουλάει και πηγαίνει να γίνει ομάδα υποδοχής στον Κορυδαλλό του κ. Κουφοντίνα, τρομοκράτη - δολοφόνου. Ας γυρίσουμε στο θέμα, όμως. Ο καταυλισμός του Ριγανόκαμπου είναι μια εστία μόνιμης παραβατικότητας. Κάθε χρόνο εκατοντάδες συμβάντα καταγράφονται στο αστυνομικό δελτίο. Χαρακτηριστικά, χθες είχαμε φωτιά δίπλα στον καταυλισμό, μια φωτιά απ' αυτές που ξεσπούν πολύ συχνά γύρω από τον καταυλισμό. Το αστυνομικό δελτίο είναι γεμάτο με πράξεις διακίνησης ναρκωτικών, παραβατικές ενέργειες, που αναπτύσσονται πέριξ και εντός του καταυλισμού. Πολλές καταγγελίες υπάρχουν από τις περιοχές γύρω από τον καταυλισμό. Το πρόβλημα δεν είναι μόνο πρόβλημα ασφάλειας, αλλά είναι και πρόβλημα ποιότητας ζωής. Ποιότητα ζωής για τους κατοίκους, που πραγματικά δεν ζουν ασφαλείς, αλλά ποιότητα ζωής και για τους Ρομά, οι οποίοι πραγματικά, αρκετοί απ' αυτούς, θέλουν να ενταχθούν στην κοινωνία, θέλουν να έχουν καλύτερη ποιότητα ζωής αυτοί και τα παιδιά τους. Το πρόβλημα, κύριε Υπουργέ, είναι ποιες θα είναι από εδώ και πέρα οι ενέργειες του Υπουργείου, έτσι ώστε να μην έχουμε ένα νέο άβατο. Πολλά χρόνια υπάρχει αυτή η κατάσταση. Τα τελευταία χρόνια έχει ξεφύγει από τον έλεγχο. Μια ολόκληρη περιοχή της πόλης είναι όμηρος στην ανομία και δυστυχώς, παρά τις υπεράνθρωπες προσπάθειες των αστυνομικών στην περιοχή, που μην ξεχνάμε ότι μέχρι πρόσφατα είχαν και ένα άλλο τεράστιο θέμα να αντιμετωπίσουν, το θέμα των μεταναστών, δεν μπορούν να καταφέρουν κάτι. Υπάρχει η πολιτική βούληση από την πλευρά σας; Υπάρχει σχέδιο, για να δούμε τι θα συμβεί με την παρανομία και την παραβατικότητα στον καταυλισμό των Ρομά του Ριγανόκαμπου; Ευχαριστώ.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Πρόεδρε, κύριε Κατσανιώτη, θέλετε γρήγορη απάντηση για μια υπόθεση αστυνομική, τη σύλληψη του δολοφόνου του Μιχάλη Ζαφειρόπουλου, που έγινε σε χρόνο ρεκόρ από την Ελληνική Αστυνομία; Νομίζω ότι αυτό το είχαν αποδεχθεί όλοι. Επομένως, παραπονιέστε, γιατί δεν δόθηκε απάντηση σε ένα αστυνομικής μορφής θέμα, το οποίο μάλιστα από πλευράς Αστυνομίας αντιμετωπίστηκε με ταχύτατο τρόπο.
Δεν ήταν η ερώτησή μου αυτή.
Έρχομαι τώρα σε ό,τι αφορά την περιοχή του Ριγανόκαμπου Πατρών. Σας ενημερώνω ότι αστυνομεύεται με περιπολίες από το Γ΄ Αστυνομικό Τμήμα Πατρών, με περιπολίες της ΔΙΑΣ, του Τμήματος Άμεσης Δράσης, της ΟΠΚΕ και της Υποδιεύθυνσης Ασφαλείας Πατρών. Κατά το τρέχον έτος έχουν πραγματοποιηθεί τρεις προγραμματισμένες εξορμήσεις στην εν λόγω περιοχή, στο πλαίσιο των οποίων προσήχθησαν συνολικά είκοσι τέσσερα άτομα στο αστυνομικό τμήμα της περιοχής. Αναλυτικότερα, από τη συγκριτική μελέτη των στοιχείων εγκληματικότητας των τελευταίων ετών βλέπουμε μείωση στις κλοπές - διαρρήξεις το 2017 συγκριτικά με το 2016, όπως και στις υποθέσεις των ναρκωτικών. Επίσης, κατά το τρέχον τετράμηνο σε σχέση με το αντίστοιχο διάστημα του 2017 καταγράφτηκε σημαντική μείωση στις ληστείες μείον 29% και στις υποθέσεις παράβασης του νόμου περί εξαρτησιογόνων ουσιών μείον 15%, αποδεικνύοντας έτσι στην πράξη την αποτελεσματικότητα της ακολουθούμενης πολιτικής, όπως και της συστηματικής δράσης των αστυνομικών δυνάμεων. Δεν λέω ότι δεν υπάρχουν προβλήματα στην περιοχή, όπως και σε αρκετές άλλες περιοχές. Όμως, υπάρχει συστηματική αντιμετώπιση από πλευράς των αστυνομικών δυνάμεων και υπάρχουν αποτελέσματα. Συνεχίζουν και υπάρχουν προβλήματα, τα οποία στη συνέχεια θα δούμε πώς μπορούμε να αντιμετωπίσουμε. Ευχαριστώ.
Ευχαριστώ, κύριε Υπουργέ. Κύριε συνάδελφε, έχετε τον λόγο.
Κύριε Υπουργέ, ή δεν καταλάβατε τι σας είπα ή απαντήσατε σε κάτι άλλο. Αυτό που σας είπα είναι ότι η αφορμή για την ερώτηση ήταν η σύλληψη του δολοφόνου του Μιχάλη Ζαφειρόπουλου στον καταυλισμό Ρομά στον Ριγανόκαμπο. Άρα, η άμεση σύνδεση της εγκληματικότητας με τον καταυλισμό ήταν η αφορμή για την ερώτηση. Εάν ήσασταν κάτοικος της περιοχής, κύριε Υπουργέ, και μαθαίνατε ότι δίπλα από το σπίτι σας είχε βρει καταφύγιο ένας εγκληματίας, πώς θα νιώθατε; Θα νιώθατε ασφαλής; Ως Υπουργός, έναν χρόνο, δεν μπορούσατε να πείτε μια κουβέντα σε αυτούς τους ανθρώπους σε μια κοινοβουλευτική ερώτηση, ότι θα γίνει κάτι, ότι σχεδιάζετε να κάνετε κάτι; Ξέρετε πόσες καλύβες υπάρχουν στον καταυλισμό, κύριε Υπουργέ; Ξέρετε πόσες καταγγελίες για καινούργιες καλύβες που φτιάχτηκαν, έχουν γίνει τα τελευταία δύο, τρία χρόνια; Να σας πω εγώ; Δεν έχει γίνει καμμία. Φτιάχτηκαν καινούργιες καλύβες; Ναι. Ξέρουμε πόσοι είναι αυτοί, οι οποίοι είναι της περιοχής, πόσοι έρχονται, πόσο πολλαπλασιάζονται και πόσοι διαμένουν κατά τη διάρκεια του καλοκαιριού; Όχι. Υπάρχει κάποιο σχέδιο ελέγχου; Πραγματικά, αυτό που ζητούμε, κύριε Υπουργέ, είναι το εξής: Οι κάτοικοι των περιοχών να μην νιώθουν όμηροι στα σπίτια τους και οι Ρομά να μπορέσουν, πραγματικά, να ενταχθούν και να έχουν μια καλύτερη ποιότητα ζωής. Αυτά που είπατε, στην ουσία δεν λύνουν το πρόβλημα, όπως δεν έχουν λύσει και κανένα άλλο πρόβλημα. Είναι χαρακτηριστικό ότι εσείς μπορείτε να λέτε όσα νούμερα θέλετε, ο πολίτης, όμως, ζει στην ανασφάλεια. Ο πολίτης ξέρει ότι δεν μπορείτε να του δημιουργήσετε το σημαντικότερο αγαθό της δημοκρατίας και της ελευθερίας που είναι η ασφάλειά του, η ασφάλεια του ιδίου, η ασφάλεια της περιουσίας του. Ξαναρωτάω: Υπάρχει κάποιο σχέδιο, κύριε Υπουργέ, επιχειρησιακό, για τον καταυλισμό Ρομά στον Ριγανόκαμπο της Πάτρας, ναι ή όχι; Αν δεν υπάρχει, θα συνεχίσουμε σε αυτό. Δηλαδή, θα κάνουμε κάποιες περιπολίες και θα λέμε ότι τα στατιστικά μάς δείχνουν ότι τα πράγματα πηγαίνουν καλύτερα. Και οι κάτοικοι θα συνεχίζουν να είναι όμηροι. Και οι Ρομά θα συνεχίσουν να είναι όμηροι κυκλωμάτων. Ευχαριστώ.
Ευχαριστούμε. Κύριε Υπουργέ, έχετε τον λόγο.
Κύριε Κατσανιώτη, έγιναν τόσες πολλές ενέργειες για την αντιμετώπιση του προβλήματος στη διάρκεια της διακυβέρνησης της δικής σας και θέλετε να πείτε ότι όλα αυτά δημιουργήθηκαν τώρα τα τελευταία χρόνια; Εγώ θέλω να σας επαναλάβω το εξής: Δεν περιμέναμε τις οποιεσδήποτε προτάσεις για να κάνουμε ενέργειες. Κάναμε τρεις εξορμήσεις κατά τη διάρκεια του φετινού έτους με είκοσι τέσσερις προσαγωγές. Και θα συνεχίσουμε. Υπάρχει και κάτι άλλο, που το ξέρετε κι εσείς και το ξέρουμε όλοι: Το θέμα των καταυλισμών δεν είναι μόνο θέμα αστυνόμευσης και δεν λύνεται μόνο με καταστολή. Αφορά πολλούς τομείς στους οποίους πρέπει να εγκύψουμε όλοι και να δούμε τα πραγματικά προβλήματα, όπως και των περιοίκων αυτών των καταυλισμών. Και σε αυτό, θα συμφωνήσω μαζί σας. Επομένως, πρόκειται για ένα ζήτημα που πρέπει να αντιμετωπιστεί διαχρονικά. Δεν είχε γίνει τίποτα πριν. Ίσα - ίσα, συσσωρεύτηκαν αρκετοί άνθρωποι σε αυτούς τους καταυλισμούς σε όλη τη χώρα τις προηγούμενες δεκαετίες, χωρίς κανέναν έλεγχο και αφέθηκε και η αλλαγή του τρόπου ζωής χωρίς σχολεία και η αλλαγή του τρόπου της ενασχόλησης χωρίς δουλειά. Τώρα, λοιπόν, καλούμαστε να τα αντιμετωπίσουμε αυτά με αστυνομικό τρόπο. Δεν λύνονται έτσι εύκολα αυτά τα προβλήματα. Εμείς προσπαθούμε. Αμέσως μετά, εγώ έχω συνάντηση με τη Θεανώ Φωτίου ακριβώς για να συζητήσουμε αυτά τα θέματα. Εμείς κάνουμε ό,τι μπορούμε για ένα δύσκολο πρόβλημα που έχει συσσωρευτεί στη διάρκεια πολλών δεκαετιών. Ευχαριστώ πολύ.
Ευχαριστώ, κύριε Υπουργέ. Θα συζητηθεί τώρα η δέκατη τρίτη με αριθμό 1609/7-5-2018 επίκαιρη ερώτηση δεύτερου κύκλου του Βουλευτή Λαρίσης της Νέας Δημοκρατίας κ. Μάξιμου Χαρακόπουλου προς τον Υπουργό Εσωτερικών, με θέμα: «Επιστολή διαμαρτυρίας και απόγνωσης κατοίκων των Εξαρχείων». Κύριε συνάδελφε, έχετε τον λόγο για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Κύριε Υπουργέ, καλώς ήρθατε στη Βουλή μετά από επτά εβδομάδες. Πιστεύαμε ότι είχατε αλλεργία στον κοινοβουλευτικό έλεγχο. Ο κοινοβουλευτικός έλεγχος, όμως, δεν είναι πάρεργο. Είναι υποχρέωσή σας να έρχεστε και να απολογείστε στην Εθνική Αντιπροσωπεία για τα έργα και τις ημέρες σας, όσο δυσάρεστο κι αν σας είναι αυτό. Εύλογα αποφεύγετε τη Βουλή, καθώς η έξαρση της εγκληματικότητας αναδεικνύεται σε αχίλλειο πτέρνα της Κυβέρνησής σας. Η εγκληματικότητα, κυριολεκτικά, σε κάθε γωνιά της χώρας χτυπάει κόκκινο. Οι νησίδες της ανομίας διευρύνονται και επεκτείνονται. Τριάμισι χρόνια τώρα, με ερωτήσεις και παρεμβάσεις σας ζητούμε μετ' επιτάσεως να λάβετε μέτρα για την αποκατάσταση της νομιμότητας στο κέντρο της Αθήνας. Επιμένουμε να εφαρμοστεί παντού και για όλους ο νόμος, χωρίς εξαιρέσεις. Επισημαίνουμε ότι το κράτος έχει αποσύρει τη δικαιοδοσία του από το κέντρο της πρωτεύουσας. εσείς, βεβαίως, τι κάνατε; Επιχειρούσατε να απαξιώσετε την κριτική μας. Μας λέγατε φοβικούς, μας λέτε ότι επενδύουμε στον φόβο, ότι δημιουργούμε εντυπώσεις. Και έρχεται η επιστολή κόλαφος, η καταγγελία τετρακοσίων κατοίκων των Εξαρχείων. Την είδατε την επιστολή, κύριε Υπουργέ; Εδώ είναι η επιστολή. Την καταθέτω για τα Πρακτικά. [[Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οι άνθρωποι έχουν χάσει, κυριολεκτικά, τον ύπνο τους. Φοβούνται για τη ζωή τους. Ό,τι έγκλημα του Κοινού Ποινικού Δικαίου υπάρχει, καταγγέλλουν ότι λαμβάνει χώρα στα Εξάρχεια. Δολοφονίες, ληστείες, κλοπές, εμπόριο ναρκωτικών, εμπόριο λαθραίων τσιγάρων, εμπρησμοί σε μαγαζιά, σούπερ μάρκετ, κατοικίες, δράση συμμοριών, επιθέσεις με μολότοφ, βανδαλισμοί σε πολυκατοικίες, καταλήψεις δημοσίων και ιδιωτικών κτηρίων, πορνεία, προστασία σε καταστήματα, χρήση ναρκωτικών σε πλατείες και εισόδους πολυκατοικιών, τοξικές αναθυμιάσεις από καμένους κάδους, ανεξέλεγκτη δράση Ελλήνων και αλλοδαπών, που δηλώνουν αλληλέγγυοι και συμπεριφέρονται ως κατακτητές της περιοχής. Επιπλέον, καταγγέλλουν ότι το κράτος αποχωρεί από την περιοχή. Εγκατέλειψαν τα Εξάρχεια ο ΟΤΕ, η Εθνική Τράπεζα, τα ΕΛΤΑ, αλλά και οι ιδιωτικές τράπεζες. Τα λεωφορεία αλλάζουν δρομολόγια, ενώ στην Πατησίων γίνονται παρανάλωμα του πυρός. Την ίδια ώρα, το «ΚΕΠ των αναρχικών» ζει και βασιλεύει στην Πλατεία των Εξαρχείων και εσείς ερίζετε με τον Δήμαρχο Αθηναίων για το ποιος έχει την ευθύνη να το απομακρύνει. Ουσιαστικά, το κράτος γελοιοποιείται. Τα Εξάρχεια έχουν γίνει πόλος έλξης της «Διεθνούς των μπαχαλάκηδων», που έρχονται και παρελαύνουν με καλάσνικοφ στην πλατεία των Εξαρχείων. Οι δυνάμεις της Αστυνομίας, που σταθμεύουν στο Πολυτεχνείο και στη Χαριλάου Τρικούπη, καταγγέλλουν ότι γίνονται ζωντανοί στόχοι και επιπλέον, ότι δεν τους επιτρέπεται να εισέλθουν στο άβατο των Εξαρχείων. Τι κάνετε για όλα αυτά, κύριε Υπουργέ; Εκτός από τις δηλώσεις σας «κανείς να κάνει ότι κοιμάται όταν εισέρχονται κακοποιοί στο σπίτι του», το μόνο που κάνατε ήταν να διαλύσετε την Ομάδα ΔΕΛΤΑ, την ομάδα δικυκλιστών ταχείας επέμβασης. Γιατί; Γιατί σας το αξίωσε η νεολαία του ΣΥΡΙΖΑ. Και εσείς σπεύσατε να υπακούσετε, για να μην δυσαρεστήσετε τα δικά σας παιδιά, κατ' ομολογία του Αντιπροέδρου της Κυβέρνησης. Μάλιστα, αποκαλέσατε τους αστυνομικούς της Ομάδας ΔΕΛΤΑ ως «τσούρμο». Για τους «Ρουβίκωνες», βέβαια, έχετε μόνο καλά λόγια να πείτε. Έτσι φτάσαμε να διαβάζουμε ακόμα και για εγκατάσταση πυρήνων τζιχαντιστών, που δρουν στα Εξάρχεια. Κύριε Υπουργέ, η Αστυνομία έχει αποδείξει ότι διαθέτει την ικανότητα και τον επαγγελματισμό να φέρει σε πέρας με επιτυχία την αποστολή της, αρκεί να μην μπαίνουν εμπόδια στη δράση της. Δεν ξέρω αν συμμερίζεστε την άποψη ότι τα Εξάρχεια είναι ένα είδος γαλατικού χωριού, το οποίο προβάλλει η Κυβέρνησή σας ως τουριστικό προϊόν, καλώντας τουρίστες από όλο τον κόσμο να έρθουν και να ζήσουν την εμπειρία της ανομίας στη χώρα μας. Δεν μπορεί, όμως, να είναι αυτό το όραμά μας για το ιστορικό κέντρο της Αθήνας. Δέσμευση δική μας είναι η αποκατάσταση του νόμου και της τάξης παντού. Ευχαριστώ, κύριε Πρόεδρε.
Κύριε Υπουργέ, έχετε τον λόγο.
Κύριε Πρόεδρε, εγώ θα μιλήσω πάλι με αριθμούς και ας τους σνομπάρουν κάποιοι και ας λένε ότι δεν έχουν σημασία οι αριθμοί και έχει σημασία η περιπτωσιολογική παρουσίαση συγκεκριμένων περιστατικών. Κατά τη διετία 2015-2016 η βαρύνουσα εγκληματικότητα αγγίζει το 30% και η μικροεγκληματικότητα το 70%, ενώ το ποσοστά κατά τη διετία 2013-2014 ήταν αντεστραμμένα. Οι συλλήψεις στην περιοχή των Εξαρχείων - γιατί εκεί επικεντρώνεται ο κ. Χαρακόπουλος, τα Εξάρχεια έχει κάνει σημαία η Αντιπολίτευση και όχι τη συνολική εικόνα στη χώρα, κάτι πρέπει να έχει για να λέει - έχουν αυξηθεί την τελευταία τριετία κατά 28,13%. Τι σημαίνει αυτό; Ότι παλιότερα γίνονταν μαζικές προσαγωγές, χωρίς κανένα αποδεικτικό στοιχείο και χωρίς καμμία σύλληψη φυσικά. Εάν συζητήσω από εκεί και πέρα για τις επιμέρους παραβατικές ή εγκληματικές πράξεις στα Εξάρχεια, θα σας πω ότι την τελευταία τριετία, δηλαδή κάνοντας μία σύγκριση μεταξύ 2012-2013-2014 και 2015-2016-2017- τριετία κυβέρνησής σας με τριετία Κυβέρνησής μας - στα Εξάρχεια οι επιθέσεις σε βάρος πολιτικών γραφείων και προσώπων είναι μείον 13%, σε βάρος δημοσίων στόχων μείον 8,5%, σε βάρος καταστημάτων μείον 87%, σε βάρος τραπεζών μείον 57%. Επίσης, οι συλλήψεις, όπως σας είπα, είναι αυξημένες σε ποσοστό περίπου 28%. Δηλαδή, είναι συλλήψεις με στοιχεία και όχι προσαγωγές χωρίς λόγο, πιάνοντας απλά όποιον έβρισκαν μπροστά τους. Σε ό,τι αφορά τον «Ρουβίκωνα», που, επίσης, έχουν κάνει σημαία, έχουμε πενήντα οχτώ δικογραφίες και συλλήψεις εκατόν είκοσι τριών ατόμων. Έχουμε, λοιπόν, έναν μεγάλο αριθμό συλλήψεων και πολύ μεγαλύτερη αποτελεσματικότητα των αστυνομικών δυνάμεων, οι οποίες έχουν αφεθεί να κάνουν το έργο τους. Αυτά που λέει ο κ. Χαρακόπουλος δεν έχουν καμμία σχέση με την πραγματικότητα. Θα τον προκαλούσα, δε, να πει αυτά που του είπαν οι αστυνομικοί, όταν επισκέφτηκε πριν από λίγες μέρες την έδρα της ΔΑΕ - των ΜΑΤ, για να συνεννοηθούμε - γιατί ξέρω τι του είπαν. Εκεί του είπαν ότι δεν έχουν κανένα πρόβλημα με εμπόδια προερχόμενα από την πολιτική ή φυσική ηγεσία. Όμως, εδώ λέει άλλα. Άλλος ο κ. Χαρακόπουλος εκεί, άλλος ο κ. Χαρακόπουλος εδώ. Σε ό,τι αφορά την αύξηση των περιπολιών από τις ομάδες ΔΙΑΣ στις ίδιες περιοχές - μιλάμε για τα Εξάρχεια - μόνο τους πρώτους μήνες, ως τον Μάιο του 2018, είχαμε χίλιες εξήντα τέσσερις περιπολίες της ομάδας ΔΙΑΣ. Είναι πολύ περισσότερες και από όσες έγιναν το 2017. Χίλιες τριάντα οχτώ είχαν γίνει το 2017. Και συνεχίζουμε. Και πρόσφατα, τις προηγούμενες μέρες, είδατε τη σύλληψη έντεκα ατόμων, τα οποία έκανα παραβατικές πράξεις και έχουν ήδη προφυλακιστεί τα οχτώ. Επομένως, δεν υπάρχει κανένα εμπόδιο στις αστυνομικές αρχές. Ίσα - ίσα, το αντίθετο συμβαίνει. Η Αστυνομία κάνει τη δουλειά της και θα συνεχίσει να κάνει τη δουλειά της σε μια περιοχή, την οποία εσείς δημιουργήσατε και παρακαλώ να μην το ξεχνάμε αυτό.
Ευχαριστώ, κύριε συνάδελφε. Κύριε Χαρακόπουλε, έχετε τον λόγο.
Κύριε Υπουργέ, είστε τριάμισι χρόνια Υπουργός. Δεν έχετε το ακαταλόγιστο. Πείθετε κανέναν, όταν προσπαθείτε να μας πείτε ότι η κατάσταση σήμερα είναι καλύτερη απ' ότι ήταν το 2014; Γιατί κάνετε αυτές τις τόσο βαθιές βουτιές στο παρελθόν, στο χτες; Εμείς δεν υποστηρίζουμε ότι ήταν ιδανική η κατάσταση στο ιστορικό κέντρο της Αθήνας ή στα Εξάρχεια, αλλά ποτέ δεν ήταν και σε αυτά τα χάλια, στα οποία έχει φτάσει με τις δικές σας πολιτικές επιλογές, γιατί θέλετε να χαϊδεύετε τους «Ρουβίκωνες», τις συλλογικότητες και αυτούς που αποκαλείτε «δικά σας παιδιά». Όσον αφορά το κατά πόσο η Αστυνομία μπορεί να κάνει τη δουλειά της και αν έχει το ελευθέρας να το κάνει ή αν τις βάζετε προσχώματα, σας παραπέμπω στις δημόσιες δηλώσεις των συνδικαλιστικών οργάνων της Αστυνομίας, κύριε Υπουργέ. Προφανώς, δεν σας αγγίζουν εσάς οι διαμαρτυρίες των κατοίκων. Χθες, υπήρχε επιστολή των καταστηματαρχών του ιστορικού κέντρου προς τον Αρχηγό της Ελληνικής Αστυνομίας, επιστολή πραγματικά, κραυγή αγωνίας. Καταγγέλλουν εμπόριο και διακίνηση ναρκωτικών στο κέντρο της πρωτεύουσας μέρα - μεσημέρι, ληστείες, κλοπές. Αυτά είναι καθημερινά φαινόμενα. Οι καταστηματάρχες φοβούνται να μιλήσουν, γιατί γίνονται στόχος. Οι κάτοικοι έχουν χάσει τον ύπνο τους. Δεν ξέρω αν εσείς κοιμόσαστε με ήσυχη τη συνείδησή σας, όπως δήλωσε ο πρώην συνάδελφός σας κ. Παρασκευόπουλος. Ως ένα βαθμό, κύριε Υπουργέ, έχετε την κατανόησή μου, διότι πραγματικά, στο έργο της Αστυνομίας βάζουν εμπόδια οι συναρμόδιοι Υπουργοί. Με τον νόμο Γαβρόγλου επανήλθε το άσυλο της ανομίας στα πανεπιστήμια. Οι «μπαχαλάκηδες», που χτυπούν, καταφεύγουν στο Πανεπιστήμιο, όπου έχουν, βεβαίως, άσυλο, όπου η Αστυνομία δεν μπορεί να εισέλθει για να συλλάβει αυτά τα παραβατικά στοιχεία. Με τον νόμο Παρασκευόπουλου, χιλιάδες κακοποιοί έχουν βγει από τις φυλακές και συμβάλλουν πάλι στην έξαρση, στην ανακύκλωση της εγκληματικότητας. Πόσες φορές ένας αστυνομικός να συλλάβει τον ίδιο κακοποιό; Πρέπει, όμως, να αντιληφθείτε ότι δεν μπορεί να είστε απαθείς σε αυτή την κατάσταση, που εγκυμονεί σοβαρούς κινδύνους, καθώς είναι πια εμφανείς οι διασυνδέσεις του αναρχικού χώρου, των «μπαχαλάκηδων», με την τρομοκρατία. Φοβούμαι, όμως, με αυτά που ακούω, ότι ελάχιστα σας ενδιαφέρει και εκθέτετε τη χώρα στη διεθνή κοινότητα, όταν δίνετε άδεια στον αμετανόητο αρχιδολοφόνο της «17 Νοέμβρη», επειδή κάνει απεργία πείνας και επειδή απειλούν οι διάφορες συλλογικότητες το επίσημο κράτος. Δημιουργείτε έτσι την εντύπωση ότι το κράτος εκβιάζεται και υποχωρεί. Και αυτό είναι ένα λανθασμένο μήνυμα. Κύριε Πρόεδρε, διαβάζω τις τελευταίες μέρες ότι η Κυβέρνηση ενοχλείται από τους προπηλακισμούς Βουλευτών της συγκυβέρνησης. Καλώς τα, τα παιδιά! Όταν συμπτύξατε μέτωπο με τη Χρυσή Αυγή στην πλατεία των «αγανακτισμένων», δεν είχατε τέτοιες ευαισθησίες. Όταν στελέχη σας μιλούσαν για κρεμάλες και για γερμανοτσολιάδες, δεν είχατε τέτοιες ευαισθησίες. Όταν ο κυβερνητικός σας εταίρος καλούσε τον λαό σε λιντσαρίσματα, δεν είχατε τέτοιες κυβερνητικές ευαισθησίες. Τα υπέστημεν όλα αυτά και προσωπικά σε παρουσίαση βιβλίου μου στη Λάρισα με πρωταγωνιστές στελέχη σας. Εσείς εκθρέψατε το τέρας του λαϊκισμού και τώρα, που σας δαγκώνει, φωνασκείτε. Η Νέα Δημοκρατία καταδικάζει, κύριε Πρόεδρε, απόλυτα κάθε εκδήλωση βίας. Δεν βάζουμε κανένα ιδεολογικό πρόσημο στη βία, όπως έκαναν στο παρελθόν τα στελέχη της Κυβέρνησης. Δεν υπάρχει καλή και κακή βία. Η βία θα πρέπει να καταδικάζεται απόλυτα, χωρίς αστερίσκους και υποσημειώσεις, όπως εσείς κάνατε, νομιμοποιώντας στο παρελθόν τέτοιες συμπεριφορές βίας προς στελέχη της Νέας Δημοκρατίας.
Ευχαριστούμε, κύριε συνάδελφε. Ορίστε, κύριε Υπουργέ, έχετε τον λόγο.
Κύριε Πρόεδρε, κατ' αρχάς, καλωσορίζω τις δηλώσεις για αποκήρυξη της βίας του κ. Χαρακόπουλου. Και αν τις συνδυάσω με τις χθεσινές επαμφοτερίζουσες και με δύσκολη ερμηνεία προσεγγίσιμες δηλώσεις της κ. Σπυράκη για το τι θα γίνει με τη συμφωνία με τη γειτονική χώρα και λίγο έχω μπερδευτεί και δεν ξέρω πού πηγαίνει το συγκεκριμένο κόμμα. Καλό θα είναι, βέβαια, το συγκεκριμένο κόμμα να πάρει πιο σαφή θέση στην αποκήρυξη της βίας και στις πράξεις, όπου είδαμε αγαστή συνεργασία στελεχών του συγκεκριμένου κόμματος με Χρυσαυγίτες, γιατί το εθνικό συμφέρον είναι και να προχωρήσει αυτή η συμφωνία, αλλά και να μην σημειώνονται πράξεις βίας απέναντι σε όσους έχουν διαφορετική άποψη. Πηγαίνοντας στα θέματα που αφορούν την ερώτηση, εγώ θα ήθελα να ρωτήσω τον κ. Χαρακόπουλο πότε, επί κυβέρνησης Νέας Δημοκρατίας,αφαιρέθηκε αστυνομική προστασία φυσικών προσώπων ή χώρων. Για πρώτη φορά αφαιρέθηκαν το 2016 τετρακόσια πενήντα άτομα, για δεύτερη φορά φέτος πάνω από οκτακόσιοι αστυνομικοί έφυγαν - με πολλές αντιδράσεις - από την προστασία προσώπων και χώρων και πήγαν να κάνουν περιπολίες στο κέντρο της Αθήνας ή να πλαισιώσουν αστυνομικά τμήματα στην περιοχή της Αττικής και της Θεσσαλονίκης. Επομένως, κάποιοι μην κάνουν πως δεν ξέρουν πότε δημιουργήθηκαν τα προβλήματα στα Εξάρχεια. Κάποιοι που δεν έκαναν τίποτα για την αντιμετώπιση των προβλημάτων του κέντρου της Αθήνας, μην ζητούν τώρα και τα ρέστα.
Τώρα, κύριε Υπουργέ…
Παρακαλώ, θα με αφήσετε να ολοκληρώσω; Ίσως δεν έχετε μάθει σε σοβαρό διάλογο, αλλά θα σας υπενθυμίσω κιόλας ότι όταν ο Αρχηγός του κόμματός σας, ο κ. Μητσοτάκης, ήταν Υπουργός Δημόσιας Διοίκησης, καταργήθηκαν έξι χιλιάδες επτακόσιες οργανικές θέσεις στην Αστυνομία και καταργήθηκε, επίσης η Δημοτική Αστυνομία, φορτώνοντας με επιπλέον πάρεργα την Ελληνική Αστυνομία. Επομένως, μην κάνετε πως δεν ξέρετε. Μην κάνετε πως εκπλήσσεστε. Θα πρέπει να κοιτάξετε την πλάτη σας. Θα πρέπει να κοιτάξετε τα προβλήματα που φορτώσατε στις διάφορες προβληματικές περιοχές, εκεί όπου πραγματικά υπάρχουν προβλήματα, εκεί όπου σε ένα μεγάλο ποσοστό οι κάτοικοι έχουν δίκιο. Προσπαθούμε να βελτιώσουμε καταστάσεις σε δύσκολες συνθήκες, για τις οποίες εσείς δεν κάνατε τίποτα. Εμείς τουλάχιστον προσπαθούμε και σε όλη την Ελλάδα, με προβλήματα που προέκυψαν από το μεταναστευτικό, με προβλήματα που προέκυψαν από την οικονομική κρίση, με προβλήματα που κληρονομήσαμε. Σας ευχαριστώ.
Ευχαριστώ και εγώ, κύριε Υπουργέ. Ακολουθεί η δέκατη τέταρτη με αριθμό 1615/8-5-2018 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εσωτερικών, με θέμα: «Μηδενική ανοχή των κατοίκων των Εξαρχείων στην ανεπάρκεια σχεδίου αντιμετώπισης της επικίνδυνης κατάστασης στην περιοχή». Κυρία συνάδελφε, έχετε τον λόγο.
Ευχαριστώ, κύριε Πρόεδρε. Θα μου επιτρέψετε, κύριε Πρόεδρε, να ξεκινήσω και εγώ με ένα σχόλιο, γιατί κατά κάποιον τρόπο η μία ερώτηση είναι συνέχεια της άλλης.
Σχεδόν.
Θα ακούσετε στην τοποθέτησή μου τι είναι ίδιο και τι δεν είναι. Η πραγματικότητα, βεβαίως, δεν διαφέρει, κύριε Υπουργέ, ούτε η επικαιρότητα. Ακούσαμε εδώ με έκπληξη ότι η Κυβέρνηση, επειδή στρέφεται εναντίον των στελεχών της, καταδικάζει αυτήν τη φορά πάντα τη βία. Ακούσαμε ότι υπάρχει κάποια συγγένεια με τη Νέα Δημοκρατία και τη Χρυσή Αυγή. Δεν θα το σχολιάσω. Εξάλλου η δεξιά παράταξη στα δεξιά της έχει την ακροδεξιά. Σχολιάζω, επίσης, το γεγονός ότι υπήρξε συνύπαρξη αγαστή στις πλατείες των «αγανακτισμένων», κύριε Πρόεδρε, του ΣΥΡΙΖΑ με τη Χρυσή Αυγή. Εκεί δεν ενοχλούνταν κανείς. Εγώ, λοιπόν, καταδικάζω εκ μέρους του Κινήματος Αλλαγής απερίφραστα κάθε μορφής βία και προπηλακισμούς που ασκούνται αυτήν τη στιγμή, κύριε Υπουργέ, σε βάρος στελεχών της Κυβέρνησης και οιουδήποτε πολιτικού χώρου, όπως καταδικάζουμε και το μίσος και όλα. Στεκόμαστε συνεχώς σε αυτήν τη γραμμή. Καλώ, όμως, την Κυβέρνηση διά του Υπουργού - και πείτε το στον συναρμόδιό σας, τον κ. Κοντονή που μιλάει για χιτλερικούς - αν θέλει να χτυπήσει τον φασισμό και τους χιτλερικούς, να επισπεύσει επιτέλους τη δίκη της Χρυσής Αυγής. Να επισπεύσει και να βρεθεί αίθουσα. Γυρίζω τώρα στο θέμα της ερώτησης. Εμείς, κύριε Υπουργέ, δεν εστιάζουμε μόνο στα Εξάρχεια. Θα έρθω πάλι στα Εξάρχεια, αλλά πριν από αυτό, θέλω να θυμίσω και στον Πρόεδρο ότι το Κίνημα Αλλαγής έχει καταθέσει μία συνολική επερώτηση, γιατί πράγματι - έχετε δίκιο - η εγκληματικότητα υπάρχει και στις μικρές πόλεις της επαρχίας μας, σε όλη την Ελλάδα. Άρα εμείς, ως Κίνημα Αλλαγής, έπρεπε να κάνουμε αυτήν την επίκαιρη επερώτηση και περιμένουμε από το Προεδρείο να ορίσει την ημέρα της συνολικής συζήτησης του προβλήματος. Όμως, κύριε Υπουργέ, στις 8 Μαΐου κατέθεσα αυτήν την ερώτηση γιατί για πολλοστή φορά στις 28 Απριλίου, δέκα ημέρες πριν, υπήρξε πάλι η γνωστή ιστορία με ομάδες νεαρών, μολότοφ, ΜΑΤ, δακρυγόνα και βία στα Εξάρχεια. Εν τω μεταξύ υπήρξε και η επιστολή στην οποία αναφέρθηκε ο κ. Χαρακόπουλος. Και ενώ και πάλι περνούσαν εβδομάδες και δεν ήθελε ο κ. Τόσκας να μας απαντήσει - ή δεν μπορούσε - η κ. Γεννηματά δέχθηκε μία επίσκεψη από τους εκπροσώπους των πολιτών αυτών στα γραφεία του ΠΑΣΟΚ, στη Χαριλάου Τρικούπη. Είχαν συνομιλία με την κ. Γεννηματά στην οποία ήμουν αρμοδίως παρούσα. Κύριε Υπουργέ, πείτε μου όσους αριθμούς θέλετε. Η παράταξη στην οποία τώρα είστε καταδίκαζε κάποτε τους αριθμούς. Εγώ δεν καταδικάζω τους αριθμούς. Πείτε μου όσους αριθμούς θέλετε. Πείτε μου, όμως, με το χέρι στην καρδιά: Εγώ άκουσα τους κατοίκους να λένε ότι δεν είναι πια θέμα Ρουβίκωνα ή μπαχαλάκηδων ή αναρχικών το θέμα των Εξαρχείων. Είναι θέμα της σκληρής - υπάρχει και μικρή παραβατικότητα και μικρή εγκληματικότητα - παραβατικότητας. Υπάρχουν σκληρές ομάδες κακοποιών, μαφίες, οργανωμένο έγκλημα. Πείτε το όπως θέλετε. Οι κάτοικοι το βιώνουν. Βιώνουν τον φόβο στην καθημερινότητά τους. Μιλήσαμε με εκπροσώπους καταστηματαρχών, φαρμακοποιών, με μία σειρά από εκπροσώπους αυτής της ομάδας των κατοίκων, οι οποίοι μας εξέθεσαν την καθημερινότητά τους, που όλως τυχαίως όσον αφορά το συγκεκριμένο θέμα είναι και δική μας καθημερινότητα στον χώρο όπου δουλεύουν πάρα πολλοί άνθρωποι, στα γραφεία του ΠΑΣΟΚ. Σας ερωτώ, λοιπόν, συγκεκριμένα και για το άβατο των Εξαρχείων και για τα άβατα βεβαίως της δυτικής Αττικής. Τα έχουμε ξαναπεί και θα τα ξαναπούμε. Ποιο είναι το σχέδιο, κύριε Υπουργέ; Διότι εγώ να δεχθώ ότι θέλατε - και αυτό είναι μια καλή πρόθεση - να πάρετε αστυνομικούς να τους γυρίσετε πίσω. Ξέρετε, όμως, πολύ καλά - και μη μου πείτε ότι δεν ξέρετε και θέλω την άποψή σας επ' αυτού - ότι όχι μόνο δεν φτάνει, αλλά ότι μετέρχονται διάφοροι διάφορα μέσα και ξαναγυρίζουν πίσω - ή όχι; - και μετά τρέχετε εσείς να τους κυνηγήσετε πίσω για να φύγουν. Εγώ δεν λέω, λοιπόν, να μηδενίσουμε ποτέ καμμία προσπάθεια, αλλά προσέξτε το εξής. Εγώ θέλω να ξέρω, γιατί όντως την ομάδα ΔΕΛΤΑ, στην οποία αναφέρθηκε ο συνάδελφος της Νέας Δημοκρατίας, τη δημιούργησε ο κ. Χρυσοχοΐδης. Δεν το λέω για να αποδώσω εύσημα σε έναν καταξιωμένο Υπουργό Προστασίας του Πολίτη, αλλά το λέω για ποιο λόγο; Εμείς καθιερώσαμε τον συνδικαλισμό στα Σώματα Ασφαλείας, καθιερώσαμε τα πενθήμερα και τα νυχτερινά, έτσι ώστε ο αστυνομικός να έχει μια προστασία της ζωής του, όχι την ώρα που επιχειρεί, αλλά να έχει κάπως πιο ανθρώπινες συνθήκες εργασίας, στις οποίες αναφέρθηκε και το Κομμουνιστικό Κόμμα από τη δική του ιδεολογική πλευρά. Δεν ταυτίζω τίποτα. Εμείς, λοιπόν, που κάναμε αυτά, δημιουργήσαμε και την ομάδα ΔΕΛΤΑ, γιατί ξέρουμε πολύ καλά ότι οι πεζές περιπολίες δεν είναι το ίδιο αποτελεσματικές όσο οι εποχούμενες και όσο αυτή η μικρή ομάδα ΔΕΛΤΑ που ήταν. Τελειώνω, κύριε Υπουργέ, αλλά καταλαβαίνετε ότι θέλω να πάω στην ουσία και περιμένω τις απαντήσεις σας. Εγώ θα περίμενα από εσάς ή έστω σκεφτείτε το για το μέλλον - γιατί άκουσα χθες στα γραφεία της ΠΟΑΣΥ που μας κάλεσαν και ήταν ο γραμματέας σας εκεί, ότι υπήρχαν προβλήματα με την ομάδα ΔΕΛΤΑ - έστω και τώρα να ξαναδείτε το θέμα και να ανασυγκροτήσετε αυτή την ομάδα, γιατί είναι πάρα πολύ χρήσιμη. Ήταν πάρα πολύ χρήσιμη η ομάδα ΔΕΛΤΑ και η επανασύστασή της με οποιαδήποτε μορφή και με οποιεσδήποτε δικλίδες θέλετε να βάλετε, θα είναι προς τη σωστή κατεύθυνση. Περιμένω, λοιπόν, τις απαντήσεις σας.
Κύριε Υπουργέ, έχετε τον λόγο.
Κύριε Πρόεδρε, κυρία Χριστοφιλοπούλου, εγώ χαίρομαι που ακούω σαφείς θέσεις σε ό,τι αφορά στην καταδίκη πράξεων βίας απέναντι σε πολιτικά πρόσωπα και απέναντι σε οποιονδήποτε. Όμως για να μην επαναλάβω - ουσιαστικά είναι η ίδια ερώτηση με του κ. Χαρακόπουλου, αλλά προσθέσατε προφορικά και κάποια στοιχεία τα οποία είναι χρήσιμα για τη συζήτηση - εγώ θα επιμείνω στο θέμα τού πότε δημιουργήθηκαν τα Εξάρχεια, τι προβλήματα δημιουργήθηκαν και συσσωρεύθηκαν διαχρονικά, πώς αντιμετωπίστηκε η κατάσταση ως τώρα. Βλέπετε ότι γίνονται απανωτές επιχειρήσεις κύρια αντιμετώπισης των ναρκωτικών, γιατί πιστεύω βαθιά ότι τα ναρκωτικά είναι η πηγή ή ο τροφοδότης πολλών προβλημάτων στην περιοχή και νομίζω ότι θα συμφωνήσουμε σε αυτό. Είναι απανωτές οι επιχειρήσεις, που δεν είχαν γίνει ποτέ, επιχειρήσεις με αποτέλεσμα, όχι επιχειρήσεις - σκούπα, μαζεύοντας όποιον βρούμε μπροστά μας. Θα σας πω και για τη δυτική Αττική, που ξέρετε καλά. Μη μου πείτε ότι δεν έχει γίνει συστηματική δουλειά στη δυτική Αττική. Βέβαια, αν θέλετε να μηδενίσουμε τα προβλήματα σε μια περιοχή που ποτέ δεν δόθηκε καμμία σημασία ούτε στο παραγωγικό της δυναμικό ούτε στο μορφωτικό επίπεδο, θα σας έλεγα πάλι ότι θαύματα μόνο με αστυνομικό τρόπο δεν γίνονται, παρά τις γενικότερες προσπάθειες που υπάρχουν από την Κυβέρνηση. Για την ομάδα ΔΕΛΤΑ δεν σας έχουν συμβουλέψει σωστά και δεν σας έχουν πει και την ιστορία της. Μην παρασύρεστε, επειδή ο κ. Χρυσοχοΐδης, άνθρωπος την παράταξής σας, την ίδρυσε. Στη συνέχεια, εξελίχθηκε και έπραττε με τρόπο ανάλογο με τους αναρχικούς, δηλαδή όχι με κανόνες, όπως πρέπει να ενεργούν τα όργανα του κράτους. Επομένως, εγώ νομίζω ότι η παράταξή σας πρέπει να επανεξετάσει τη θέση για επανίδρυση της δύναμης Δέλτα. Ήταν μια δύναμη η οποία είχε ξεφύγει από τον σκοπό της και έπραττε με τρόπο, όπως είπα, έξω από κάθε κανόνα. Επομένως, θα πρέπει να ξαναδείτε ορισμένα πράγματα. Από εκεί και πέρα, δεχθείτε τους αριθμούς, γιατί δεν είναι αριθμοί του Υπουργού, αλλά είναι αριθμοί της Αστυνομίας σε ό,τι αφορά την αύξηση των συλλήψεων - κάτι σημαίνει αυτό - στα Εξάρχεια, αυτό το 28% που είπα πριν στον κ. Χαρακόπουλο. Δεχθείτε τους αριθμούς για τη μείωση της εγκληματικότητας, όπως δέχομαι και εγώ ότι συνεχίζουν να υπάρχουν προβλήματα, τα οποία προσπαθούμε να αντιμετωπίσουμε και θα εντείνουμε τις προσπάθειές μας στην αντιμετώπιση σε αυτή την περιοχή. Όμως δείτε το και σε σχέση με τις άλλες περιοχές, αλλά και με το κέντρο της Αθήνας, για το οποίο θα σας πω στη συνέχεια κάποια πράγματα. Ευχαριστώ.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και δύο εκπαιδευτικοί συνοδοί τους από την Ελληνογαλλική Σχολή «Ευγένιος Ντελακρουά» (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρία συνάδελφε, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Κύριε Υπουργέ, επειδή λέτε ότι είναι διαχρονικό το πρόβλημα, ήθελα να σας πω ότι προφανώς και είναι διαχρονικό το πρόβλημα και στα Εξάρχεια και στη δυτική Αττική. Στη δε δυτική Αττική, που το παρακολουθώ με την ιδιότητά μου ως Βουλευτής της περιοχής, θέλω να θυμίσω - ίσως ο κ. Χαρακόπουλος ήταν και τότε στη Βουλή - ότι επί κυβερνήσεως της Νέας Δημοκρατίας το 2007-2008, όταν υπήρχε η τεράστια έξαρση των ναρκωτικών, έκανα τότε έκκληση στον τότε Υπουργό της Νέας Δημοκρατίας ως αντιπολιτευόμενη και μαζί με συναδέλφους διακομματικά - διότι αυτά τα θέματα είναι καλό να υπάρχουν - και ξεκίνησαν πάλι περιπολίες. Υπήρξε μια ύφεση τότε. Υπήρξαν διαχρονικές προσπάθειες και βρισκόμαστε τώρα εδώ που βρισκόμαστε. Όμως σε σχέση με την τωρινή κατάσταση, κύριε Υπουργέ, θα μου επιτρέψετε να πω και εγώ μερικές πρώτες φορές, διότι ναι μεν είναι διαχρονικά τα προβλήματα, αλλά για πρώτη φορά εγώ θυμάμαι να στήνεται ενέδρα στα ΜΑΤ στη Θεσσαλονίκη και να πέφτουν βροχή οι μολότοφ. Αυτό το θυμάμαι να γίνεται πρώτη φορά. Επίσης, πρώτη φορά θυμάμαι να εισέρχεται ο Ρουβίκωνας στη Βουλή των Ελλήνων διότι, κύριε Πρόεδρε, ξέρετε πολύ καλά ότι στο ισπανικό Κοινοβούλιο επί Φράνκο είχε γίνει εισβολή. Εδώ εισέβαλε ο Ρουβίκωνας στη Βουλή των Ελλήνων. Και αυτό πρώτη φορά το θυμάμαι. Πρώτη φορά, κύριε Υπουργέ, είχαμε επίσης εισβολές σε ξένες πρεσβείες γιατί διαμαρτύρονταν τα παιδιά, τα μωρά κατά τη δική σας έκφραση. Εμείς δεν θέλουμε να επικεντρώσουμε στον Ρουβίκωνα, αλλά το λέω επειδή είπατε για πρώτες φορές. Όπως είπα και στον υπαρχηγό χθες που ήταν στην ΠΟΑΣΥ, ναι μεν διαχρονικά θυμάμαι και εγώ προβλήματα στα Εξάρχεια, αλλά δεν θυμάμαι αυτόν τον καταιγισμό, γιατί από τις 8 Μαΐου που σας το κατέθεσα - μπορώ να το καταθέσω το έγγραφο, κύριε Πρόεδρε, δεν θέλω να απασχολήσω τη Βουλή διαβάζοντάς το - δηλαδή από τις 11, 17, 19, 27 Μαΐου και από 1η Ιουνίου έως και 15 Ιουνίου, κύριε Υπουργέ, που συλλάβατε επιτέλους έντεκα άτομα και κάνατε οκτώ συλλήψεις, αν θυμάμαι καλά, μέχρι τότε κάθε δύο - τρεις μέρες έχουμε μεγάλα και εκτεταμένα επεισόδια. Άρα, εγώ θα πω - και εκεί θα σας κριτικάρω με πραγματική φειδώ, γιατί θα μπορούσα να είμαι πολύ πιο οξεία ως προς αυτό - ότι υπάρχουν και μερικές «πρώτες φορές» που πρέπει να τις δείτε ξανά. Η ευθύνη δεν είναι προσωπική σας. Η ευθύνη της Κυβέρνησης είναι συλλογική, διότι αφορά και άλλα Υπουργεία και το κατανοώ. Όμως, όσον αφορά τα δικά σας, κύριε Υπουργέ, εγώ περιμένω να μου πείτε εάν υπάρχει συνολικό σχέδιο πραγματικής μεταφοράς μέσω της αναδιοργάνωσης προσωπικού. Πέρα από αυτό που κάνετε, δηλαδή να παίρνετε αστυνομικούς - και καλά κάνετε - από πόστα στα οποία δεν είναι χρήσιμοι και να τους πηγαίνετε σε πόστα επικινδυνότητας, πείτε μας αν υπάρχει ένα σχέδιο το οποίο θα μπορέσει να απελευθερώσει άνδρες και γυναίκες της ΕΛΑΣ από διοικητικά βάρη και προβλήματα και «να ρίξει» στην καθημερινότητα αξιόμαχο δυναμικό, έτσι ώστε να μπορέσουμε να αντιμετωπίσουμε την κατάσταση. Τέλος, κύριε Πρόεδρε, θα ήθελα να επισημάνω στον Υπουργό - και ελπίζω εκεί να συμφωνούμε - ότι όσους ικανότατους άνδρες και γυναίκες της ΕΛΑΣ και αν στείλουμε και παρά το γεγονός ότι πρέπει να ενισχύσουμε την ασφάλειά τους και στα θέματα εξοπλισμού, αλλά και στα θέματα της συνολικής τους προστασίας, υπάρχει ένα θέμα επιχειρησιακού σχεδιασμού. Κι εδώ θα ήθελα τη δική σας θέση, γιατί και εσείς έχετε επιπλήξει τους αξιωματικούς. Κάποια στιγμή προκύπτει η απορία αν υπάρχουν εντολές και αν είναι σαφείς οι εντολές. Η ΕΛΑΣ βεβαίως θα πρέπει να είναι δημοκρατική. Η ΕΛΑΣ, βεβαίως, θα πρέπει να είναι υπό τον δημοκρατικό έλεγχο. Όμως, επισημαίνω, κύριε Υπουργέ, ότι είναι δυνατό αυτή η δημοκρατική Αστυνομία να έχει και κάποιες ειδικές ομάδες. Αν όντως είχε ξεφύγει η «Δέλτα», τότε θα έπρεπε να κάνετε αυτό που σας λέω. Μια τέτοια ειδική ομάδα τη χρειάζεστε εκ νέου. Να υπάρξουν πειθαρχικά μέτρα, να υπάρξει έλεγχος, να υπάρξει ανασυγκρότηση. Εσείς θα βρείτε τον τρόπο. Εγώ δεν θα μιλήσω για το συγκεκριμένο, ούτε θα υπεραμυνθώ οποιονδήποτε άντρα ή γυναίκα της ΕΛΑΣ έχει κάνει κάποια πειθαρχικά παραπτώματα, ενδεχομένως. Όμως, θα σας πω ότι ένα τέτοιο χρήσιμο εργαλείο με δημοκρατικό έλεγχο μπορείτε να το ανασυγκροτήσετε. Σκεφτείτε το.
Ευχαριστώ, κυρία συνάδελφε. Κύριε Υπουργέ, έχετε τον λόγο.
Κυρία Χριστοφιλοπούλου, επειδή με προκαλείτε στους αριθμούς, να σας ενημερώσω ότι στα Εξάρχεια την περίοδο 2012-2013-2014 είχαμε εκατόν σαράντα τέσσερις συλλήψεις για επιθέσεις σε βάρος πολιτικών προσώπων, δημοσίων κτηρίων, δημοσίων στόχων, καταστημάτων, οικιών κ.λπ.. Εκατόν σαράντα τέσσερις συλλήψεις! Ξέρετε πόσες προσαγωγές; Χίλιες εξακόσιες πέντε. Την περίοδο 2015-2016-2017 εκατόν ογδόντα πέντε συλλήψεις, προσαγωγές διακόσιες τρεις. Εκεί φαίνεται η συστηματική δουλειά και όχι δουλειά στον σωρό χάρη των ΜΜΕ, γιατί αυτό γινόταν. Θα αναφερθώ σ' ό,τι αφορά τους αστυνομικούς οι οποίοι αποσύρθηκαν από τη φύλαξη προσώπων και χώρων, τους οκτακόσιους και παραπάνω. Θα ακολουθήσουν και άλλοι, ας υπάρξουν αντιδράσεις και από συναδέλφους σας, από συναδέλφους εδώ μέσα, μερικοί από τους οποίους θέλουν να έχουν πολλούς αστυνομικούς. Αυτοί οι αστυνομικοί - και σας καλώ, αν θέλετε, να έρθετε στο γραφείο να ενημερωθείτε για τις λεπτομέρειες - έχουν ελεγχθεί ένας προς έναν ώστε να μην πάνε σε άλλα πολιτικά πρόσωπα ή να μην πάνε σε γραφεία. Έχουν πάει όλοι σε αυτές τις δουλειές που σας είπα, δηλαδή στις πεζές περιπολίες στο κέντρο της Αθήνας ή σε Αστυνομικά Τμήματα στην Αττική. Αναφέρομαι στην Αττική, αλλά κάτι αντίστοιχο ισχύει και για τη Θεσσαλονίκη. Πιστέψτε ότι γίνεται συστηματική δουλειά. Παρακαλώ να μην πιστεύετε διάφορες θεωρήσεις ότι υπάρχει πολιτική εντολή να μη γίνονται συλλήψεις, να μη γίνονται διάφορα τέτοια παραμύθια. Είναι απλά παραμύθια. Ξέρετε και κάτι; Οι γυναίκες και οι άντρες της Ελληνικής Αστυνομίας κάνουν εξαιρετική δουλειά. Αυτοί οι άνθρωποι έχουν βγάλει υποθέσεις εξαιρετικά δύσκολες και συνεχίζουν να βγάζουν. Θα δείτε και τις επόμενες ημέρες υποθέσεις που σχετίζονται με τον εντοπισμό ανθρώπων που έχουν πλησιάσει βαθιά στο κοινό έγκλημα. Τόσο πολλές υποθέσεις και δύσκολες που αφορούν την αντιμετώπιση του κοινού εγκλήματος, εάν θυμηθείτε ή εάν ψάξετε στο ίντερνετ, είμαι σίγουρος ότι δεν θα βρείτε. Γίνεται εξαιρετική δουλειά από την Ελληνική Αστυνομία. Η Ελληνική Αστυνομία δεν παρεμποδίζεται από κανέναν. Υπάρχει αντιμετώπιση του κοινού εγκλήματος σε πολύ μεγάλο βαθμό, όπως επίσης υπάρχουν και τεράστιες προσπάθειες για την ασφάλεια στο κέντρο της Αθήνας που δεν είχαν γίνει ποτέ. Σας ευχαριστώ.
Ευχαριστώ, κύριε Υπουργέ. Ακολουθεί η δέκατη έβδομη με αριθμό 1628/11-5-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες». Κύριε Παναγούλη, έχετε τον λόγο.
Κύριε Πρόεδρε, χαίρομαι που ο κ. Τόσκας βρήκε τον δρόμο για να έρθει στη Βουλή. Από τις 4 Μαρτίου έως σήμερα έχουν περάσει, κύριε Πρόεδρε, τέσσερις μήνες και ο κ. Τόσκας κάθε φορά έλεγε ότι είχε ανειλημμένες υποχρεώσεις. Πρέπει, κύριε Πρόεδρε, να πείτε στον κ. Τόσκα ότι η πρώτη υποχρέωση του Βουλευτή και του Υπουργού είναι το Κοινοβούλιο. Αυτή είναι η υποχρέωσή σας, κύριε Τόσκα. Ποιες είναι οι ανειλημμένες υποχρεώσεις; Μήπως φυλάγατε σκοπιά στο Αστυνομικό Τμήμα της Αργυρούπολης που έφυγαν οι τρεις αλλοδαποί κακοποιοί; Και, κύριε Πρόεδρε, το καταθέτω αυτό, ένας αστυνομικός ήταν σε ολόκληρο το Τμήμα εκείνο το βράδυ. Επί δυο - τρεις ώρες λιμάρανε τα κάγκελα και φύγανε. Η επίκαιρη ερώτηση αυτή που κατέθεσα έρχεται, κύριε Πρόεδρε, με αφορμή τα γεγονότα που συνέβησαν στις 28-2-2018 στην οδό Ερμού, που ομάδα ψευτοεπαναστών, ψευτοαναρχικών, «γιαλαντζί επαναστατών» γκρέμισαν ολόκληρη την Ερμού και δεν συνελήφθη ούτε ένας. Και δυο μέρες αργότερα το ίδιο έγινε, κύριε Πρόεδρε, και στην οδό Πατησίων. Έχουμε καθημερινές ληστείες: Στις 3 και 4 Μαρτίου στην Ακρόπολη, που εκατοντάδες χιλιάδες τουρίστες την επισκέπτονται καθημερινά. Τους παίρνουνε τα πορτοφόλια. Δεν έχει συλληφθεί κανένας. Και τώρα θα έρθουμε στο άλλο θέμα. Η περιοχή γύρω από το Πολυτεχνείο κάθε Σαββατοκύριακο θυμίζει εμπόλεμη κατάσταση. Κύριε Τόσκα, είστε θεατής στα γεγονότα. Συστήνετε στους Έλληνες, όταν μπαίνουν οι διάφοροι κακοποιοί στα σπίτια τους, να κοιμούνται. Το ίδιο θα έπρεπε να κάνουν, εάν είχε άντρα, παιδιά ή εγγόνια η ηλικιωμένη κυρία που τη «σιδερώσανε» οι κακοποιοί; Θα έπρεπε τα παιδιά της ή τα εγγόνια της να κάνουν ότι κοιμούνται; Εσάς, κύριε Τόσκα, στο Χαλάνδρι που μένετε σας φυλάνε δεκάδες αξιωματικοί. Μέχρι και στην ταράτσα έχετε αξιωματικό. Μέχρι και στην ταράτσα! Τι φοβάστε; Τους εξωγήινους; Και λέτε ότι δεχόσαστε χτυπήματα κάτω από τη μέση. Χθες δώσατε μια κακοσυστημένη συνέντευξη στην ΕΡΤ, στην «αμαρτωλή» ΕΡΤ, που μου θύμισε άλλες εποχές εκείνη η συνέντευξη, ενώ οφείλατε να έρθετε πρώτα εδώ σήμερα να απαντήσετε στις ερωτήσεις και μετά να πάτε στην ΕΡΤ. Πραγματικά, το επαναλαμβάνω, είστε θεατής στα γεγονότα. Καταργήσατε την ομάδα ΔΕΛΤΑ. Εγώ σας καταλαβαίνω γιατί την καταργήσατε: γιατί έχετε πλέον τα χημικά. Δεν χρειάζεται η ομάδα ΔΕΛΤΑ. Όταν μαζεύονται πέντε, δέκα, είκοσι, πενήντα, τους ρίχνετε λίγα χημικά και εξαφανίζονται. Μέχρι και στις Πρέσπες πήγαν τα χημικά σας, κύριε Υπουργέ. Πιο τακτικά συναντάει στον δρόμο κάποιος κάποιον εξωγήινο παρά πεζή περιπολία, κύριε Τόσκα. Κοιτάξτε οι άλλες ευρωπαϊκές χώρες πώς αντιμετωπίζουν την εγκληματικότητα και την τρομοκρατία. Και τώρα θέλω να σας επιστήσω την προσοχή σ' αυτό που θα σας πω. Την 1η του Μάη δολοφονήθηκε στην Παλλήνη Έλληνας συνταξιούχος πρώην αστυνομικός και του βρέθηκε ένα μεγάλο χρηματικό ποσό, όπως δήλωσε η Αστυνομία.
Κύριε συνάδελφε, ολοκληρώστε, παρακαλώ.
Εντάξει, κύριε Πρόεδρε. Δυο λεπτά ακόμη, κύριε Πρόεδρε. Τέσσερις μήνες περίμενα, κύριε Πρόεδρε.
Εντάξει, έχετε ανοχή. Απλώς σας το υπενθυμίζω.
Δεν τον ξαναβλέπουμε τον κ. Τόσκα. Θα τον βλέπουμε μόνο στις συνεντεύξεις στην ΕΡΤ.
Μα, τώρα κύριε Πρόεδρε…
Δολοφονήθηκε συνταξιούχος, πρώην αξιωματικός της Ελληνικής Αστυνομίας και δηλώθηκε, ακούστε το, κύριε Πρόεδρε, ότι βρέθηκε μεγάλο χρηματικό ποσό σε μια σακούλα. Πόσο ήταν το χρηματικό ποσό, κύριε Τόσκα; 5.000, 10.000, 50.000 ή 100.000; Και για πού προοριζόταν; Σας ρωτάω ευθέως: τον μακαρίτη Σπύρο Παπαχρήστου τον είχατε συναντήσει; Είχατε επαφές μαζί του; Και πού κατέληξαν οι έρευνες; Σκοτώθηκε ένας άνθρωπος! Πού έχουν καταλήξει οι έρευνες; Τα υπόλοιπα θα τα πω στη δευτερολογία μου.
Κύριε Παναγούλη, σας ευχαριστώ. Ορίστε, κύριε Τόσκα, έχετε τον λόγο.
Κύριε Πρόεδρε, ο κ. Παναγούλης χρησιμοποιεί συστηματικά τη Βουλή προκειμένου να με θίξει προσωπικά. Εγώ σέβομαι τον χώρο του Κοινοβουλίου και απλά θέλω να απαντήσω σε αυτά που γράφει στην ερώτησή του, που αφορούν τα θέματα της τάξης σε σχέση με τα προηγούμενα χρόνια. Είπα εξάλλου στον κ. Χαρακόπουλο και στην κ. Χριστοφιλοπούλου, πως υπάρχει η βελτίωση αυτή που βλέπει όλος ο κόσμος, εκτός αν παρακολουθεί συγκεκριμένα sites. Έχει μειωθεί η εγκληματικότητα, ακόμα και σε δύσκολες περιοχές. Ακόμα και στο πολύ σκληρό έγκλημα έχουν αποκαλυφθεί μεγάλες ομάδες που ασχολούνταν με το έγκλημα και αυτή, αν θέλετε, είναι η συνεισφορά και της Ελληνικής Αστυνομίας και της πολιτικής ηγεσίας του Υπουργείου. Από εκεί και πέρα, τι θέλετε να απαντήσω; Για όλα αυτά τα ψέματα, ότι στην ταράτσα του σπιτιού μου υπάρχει αστυνομικός; Ότι με φυλούν δεκάδες αστυνομικοί, τη στιγμή που ίσως είμαι ο Υπουργός που φυλάνε οι λιγότεροι αστυνομικοί παρά ποτέ; Δεν θα μπω σε αυτόν τον διάλογο, γιατί σε αυτήν τη σωρεία των ψεμάτων, όπως για το τι χρήματα είχε ο αστυνομικός που σκοτώθηκε, δεν μπορώ να πω τίποτε από εδώ και πέρα. Ο κ. Παναγούλης έχει συνηθίσει να μιλάει με υπονοούμενα και προσβολές. Ευχαριστώ.
Ευχαριστώ. Κύριε Παναγούλη, έχετε τον λόγο.
Λυπάμαι, κύριε Πρόεδρε. Θητεύω πολλές περιόδους, από το 1977, σε αυτήν εδώ την Αίθουσα. Πρώτη φορά Υπουργός δεν έρχεται να απαντήσει στις ερωτήσεις που του κάνουμε, εδώ και τρεις, τέσσερις, πέντε, έξι μήνες. Και ευτυχώς, δεν χάνουν την επικαιρότητα, γιατί έχουμε καθημερινά τα ίδια κρούσματα. Εγώ δεν θα είμαι από αυτούς που θα πω ότι η Ελληνική Αστυνομία δεν έχει επιτυχίες. Ο κύριος Υπουργός, πριν από λίγο καιρό έριξε ευθύνες στην ηγεσία της Ελληνικής Αστυνομίας, λες κύριε Πρόεδρε και δεν ήταν αυτός, που έβαλε το χεράκι του στις κρίσεις που έγιναν τον περασμένο Φλεβάρη. Διώξατε, κύριε Υπουργέ, άξιους αξιωματικούς. Από την Αντιτρομοκρατική Ομάδα δύο έχουν περάσει, κύριε Υπουργέ.
Πείτε τα όλα.
Ο κ. Στέλιος Σύρος και ο Αντώνης Μπάκας, που εξάρθρωσαν μεγάλες ομάδες τρομοκρατών και αναρχικών. Κύριε Υπουργέ, μπορείτε να μας πείτε για τις διακόσιες περιπτώσεις, τα δύο τελευταία χρόνια, ανατινάξεων ATM; Όλες γίνονται στις 3.00΄ με 3.30΄ το βράδυ. Χθες είχαμε τρεις, αν δεν κάνω λάθος. Συλλάβατε κανέναν από αυτούς; Και για τον Παπαχρήστου αφήσατε υπονοούμενα. Και αν σας πω εγώ ότι έχω μια πληροφορία, ότι λίγες εβδομάδες πριν από τη δολοφονία του τρώγατε μαζί στα Καλύβια, τι θα μου πείτε; Δεν ζει ο Παπαχρήστου. Αν ζούσε θα το επιβεβαίωνε αυτό. Κύριε Πρόεδρε, ο κύριος Υπουργός δεν είναι Υπουργός Προστασίας του Πολίτη. Είναι Υπουργός προστασίας των κουκουλοφόρων.
Κύριε Πρόεδρε, δεν νομίζω ότι μπορούμε να συνεχίσουμε έτσι!
Κύριε Υπουργέ, δεν είναι η πρώτη φορά που μπορεί να έχουμε υπερβολικό λόγο. Θα απαντήσετε σε λίγο. Είναι μια υπερβολή αυτό, το καταλαβαίνει και το Προεδρείο. Θα απαντήσετε. Σας παρακαλώ. Κύριε Παναγούλη, προσέξτε λίγο.
Δώστε έναν Κανονισμό στον κ. Τόσκα να τον διαβάσει.
Σύμφωνοι, αλλά και το «ο Υπουργός προστατεύει τους κουκουλοφόρους» είναι μια βαριά κουβέντα. Το καταλαβαίνετε. Είστε παλιός κοινοβουλευτικός. Να είμαστε λίγο πιο ήπιοι.
Πείτε μου, κύριε Πρόεδρε, πόσοι από αυτούς, που έχουν προσαχθεί οδηγήθηκαν στα δικαστήρια; Ποια είναι τα ονόματα αυτών, των ίδιων και ίδιων; Για να μην προχωρήσω σε μια πιο βαριά καταγγελία, θα τον ξαναφέρω τον κ. Τόσκα, όταν βρει τον δρόμο, εδώ στη Βουλή για να απαντήσει. Ναι, κύριε Πρόεδρε, λέω με κάθε επίγνωση των συνεπειών ότι ο κ. Τόσκας, με την καθοδήγηση που έχει από γνωστά κομματικά κέντρα ή από οπουδήποτε αλλού, προστατεύει με τη συμπεριφορά του και τη στάση του όλους αυτούς, που προσπαθούν καθημερινά να δημιουργήσουν μια αναταραχή. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Κύριε Υπουργέ, δεν απαντήσατε για τον Παπαχρήστου. Δολοφονήθηκε. Συνταξιούχος αξιωματικός της Ελληνικής Αστυνομίας ήταν. Δεν μας είπατε πόσα λεφτά είχε μέσα η σακούλα. Πενήντα, εκατό χιλιάδες; Φύγαμε από τις πέντε και δέκα. Και για πού προορίζονταν αυτά τα λεφτά, κύριε Υπουργέ; Ποιες έρευνες έχει κάνει η Αστυνομία και πού έχει καταλήξει; Κύριε Πρόεδρε, νομίζω ότι ο κύριος Υπουργός αποφεύγει να απαντήσει σε σοβαρά θέματα. Μας είπε χθες στην περιβόητη συνέντευξη, που έδωσε στην ΕΡΤ ότι δέχεται - λέει - χτυπήματα κάτω από τη μέση από πολιτικά κόμματα και από Βουλευτές.
Κύριε Πρόεδρε, τον χρόνο θα τον τηρήσετε;
Τι εννοείτε, κύριε Υπουργέ;
Κάνετε και τον Πρόεδρο, κύριε Υπουργέ, πόσο χρόνο θα μιλήσω;
Κύριε Παναγούλη, συγγνώμη. Κύριε Υπουργέ, προεδρεύω εγώ και όταν χρειαστεί θα απαντήσετε κι εσείς. Δηλαδή, εσείς στα τρία λεπτά θα τελειώσετε; Να το κρατήσω αυτό, κύριε Υπουργέ;
Προς Θεού. Είναι επίκαιρη ερώτηση και ξέρουμε ότι δεν πηγαίνουμε ακριβώς με τον χρόνο και έχουμε μια σχετική ανοχή. Θα γίνει η σχετική παρατήρηση και στον κ. Παναγούλη. Συνεχίστε, κύριε Παναγούλη.
Γιατί, κύριε Υπουργέ, αυτό; Σας ενοχλεί πόσο χρόνο θα μιλήσω;
Κύριε Παναγούλη, δεν χρειάζεται να ανοίξετε εδώ διάλογο γι' αυτό το θέμα. Παρακαλώ.
Εσείς, κύριε Υπουργέ, μιλούσατε επί μία ώρα χθες στην ΕΡΤ σε μια στημένη συνέντευξη και θα μου απαγορεύσετε εμένα να μιλήσω για τέσσερα λεπτά σήμερα;
Κύριε Παναγούλη, σας παρακαλώ πολύ.
Συγχαρητήρια, κύριε Υπουργέ!
Σας παρακαλώ πολύ, κύριε Παναγούλη. Περιοριστείτε στο θέμα της επίκαιρης ερώτησής σας. Να μην ξεφεύγουμε.
Με μία φράση τελειώνω. Περάσανε, κύριε Υπουργέ, οι εποχές «αποφασίζουμε και διατάσσουμε». Ευχαριστώ, κύριε Πρόεδρε.
Ευχαριστούμε τον κύριο συνάδελφο. Κύριε Υπουργέ, έχετε τον λόγο.
Κύριε Πρόεδρε, σέβομαι τη Βουλή των Ελλήνων και τον έλεγχο από τα κόμματα του δημοκρατικού τόξου. Ωστόσο, εκτός αυτών υπάρχει ο ερωτών Βουλευτής, που από μόνος του αποτελεί τον Βουλευτή του συκοφαντικού τόξου, του κατ' επάγγελμα πολιτικού υβριστή. Δεν θα ακολουθήσω αυτήν την πορεία. Δεν μπορεί να με αγγίξει. Δεν αξίζει. Είναι επαγγελματίας περιπλανώμενος και εγώ, η πολιτική ηγεσία του Υπουργείου, σε καμμία περίπτωση δεν θα δώσω προανακριτικό υλικό, το οποίο μου ζητάει ο κύριος Βουλευτής. Σας ευχαριστώ.
Ευχαριστούμε τον κύριο Υπουργό. Η δέκατη όγδοη με αριθμό 1716/29-5-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Άμεση πληρωμή του υπολοίπου της ενίσχυσης του προγράμματος νέων αγροτών του 2014», δεν θα συζητηθεί λόγω κωλύματος του ερωτώντος Βουλευτή. Η τέταρτη με αριθμό 1811/13-6-2018 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκά προς τον Υπουργό Υποδομών και Μεταφορών, με θέμα: «Δραματική αύξηση διοδίων», δεν θα συζητηθεί λόγω κωλύματος του ερωτώντος Βουλευτή. Η τρίτη με αριθμό 1815/18-6-2018 επίκαιρη ερώτηση πρώτου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υποδομών και Μεταφορών, με θέμα: «Επιτακτική ανάγκη η υπογείωση των σιδηροδρομικών γραμμών του ΟΣΕ στη Λάρισα», δεν θα συζητηθεί ύστερα από συνεννόηση του ερωτώντος Βουλευτή με τον κύριο Υπουργό. Η πρώτη με αριθμό 1816/18-6-2018 επίκαιρη ερώτηση πρώτου κύκλου του Βουλευτή Ευβοίας του Συνασπισμού Ριζοσπαστικής Αριστεράς κ. Γεωργίου Ακριώτη προς την Υπουργό Πολιτισμού και Αθλητισμού, με θέμα: «Δημοτική αγορά Χαλκίδας», δεν θα συζητηθεί λόγω κωλύματος της Υπουργού κ. Κονιόρδου, η οποία βρίσκεται στο εξωτερικό. Η δεύτερη με αριθμό 1820/18-6-2018 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, με θέμα: «Κίνδυνος απένταξης από το ΕΣΠΑ/ΣΕΣ 2014-2020 των έργων της Αμφίπολης, λόγω κωλυσιεργίας του Υπουργείου Πολιτισμού», δεν θα συζητηθεί λόγω κωλύματος της Υπουργού κ. Κονιόρδου, η οποία βρίσκεται στο εξωτερικό. Η τρίτη με αριθμό 1832/19-6-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, με θέμα: «Για την κατάσταση των εργαζομένων στην ΑΕΠΙ και τα δικαιώματα των δημιουργών δικαιούχων μελών της», επίσης δεν θα συζητηθεί λόγω κωλύματος της Υπουργού κ. Κονιόρδου, η οποία βρίσκεται στο εξωτερικό. Η έκτη με αριθμό 1809/13-6-2018 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκά προς τον Υπουργό Εξωτερικών, με θέμα: «Διαπραγματεύσεις για το σκοπιανό», δεν θα συζητηθεί λόγω κωλύματος του Υπουργού κ. Κοτζιά, ο οποίος βρίσκεται σε ταξίδι στο εσωτερικό. Η όγδοη με αριθμό 1726/30-5-2018 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Εξωτερικών, με θέμα: «Χαμηλότοκα δάνεια από την τουρκική τράπεζα Ζιραάτ στους καπνοπαραγωγούς της Θράκης», δεν θα συζητηθεί λόγω κωλύματος του Υπουργού κ. Κοτζιά, ο οποίος βρίσκεται σε ταξίδι στο εσωτερικό. Η έβδομη με αριθμό 1808/13-6-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς την Υπουργό Πολιτισμού και Αθλητισμού, με θέμα: «Συνεχή κρούσματα βίας στα γήπεδα του Ελληνικού Πρωταθλήματος Ποδοσφαίρου», δεν θα συζητηθεί λόγω κωλύματος του Υφυπουργού Πολιτισμού και Αθλητισμού κ. Βασιλειάδη, ο οποίος θα βρίσκεται σε συνέντευξη Τύπου με την Ολυμπιακή Επιτροπή. Η τέταρτη με αριθμό 1812/14-6-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Η δέκατη πέμπτη με αριθμό 1554/24-4-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του τμήματος εθνικών οδών Παιονίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, διότι δεν συζητείται. Η δέκατη έκτη με αριθμό 1151/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Πάνου Καμμένου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Επίσης, η έκτη με αριθμό 1834/19-6-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Παρεμπόδιση συνδικαλιστικής δράσης στο ξενοδοχείο «IKOS» στην Κέρκυρα και παράνομη κατακράτηση συνδικαλιστικών στελεχών στον χώρο του ξενοδοχείου από την εργοδοσία», δεν θα συζητηθεί λόγω κωλύματος της Υπουργού κ. Αχτσιόγλου, εξαιτίας ανειλημμένων υποχρεώσεων. Όλα τα παραπάνω κωλύματα των Υπουργών επιβεβαιώνονται και με σχετική επιστολή από την Γραμματεία της Κυβέρνησης και τον κ. Καλογήρου. Ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.14΄ λύεται η συνεδρίαση για αύριο, ημέρα Παρασκευή 22 Ιουνίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.